
PRAECEPTORI  DILECTISSIMO 


SUMMA  EX  VENERATIONE 


«JUmSSIMO  AMMO 


AUCTOR. 


»Der  erhabenste  Beruf  des  Menschen  bleibt  doch  der,  Priester  zu 
sein  der  heiligen  Flamme  des  Lebens  und  Yerwalter  der  hochsten 
Gaben  der  Gottheit  und  der  gebeimsten  Krafte  der  Natur  fiir  das 
Menschengeschlecht,  d.  h.  Arzt  zu  sein. « 

Hufeland. 


Academia  medica  regio  - Belgica  in  annum  1850  hanc  quaestionem,  constituto 
praemio,  palam  proposuit:  »Nach  dem  gegenwartigen  Standpuncte  der  Heil- 
kunst  sind  die  Mittel  zur  Kenntnifs  zu  bringen,  um  den  Amputationen  und 
Resectionen  der  Knochen  auszuweichen. « 

Noli  opinari,  me  praemium  illud  ambire  voluisse;  ex  quo  enim  primos 
resectionis  ossium  eventus  saluberrimos  vidi,  summo  amore  studioque  hanc 
chirurgiae  operativae  partem  amplexus  diuque  meditatus  sum,  num  fieri  un- 
quam possit,  ut  inveniatur  adminiculum,  quod  laetiores  polliceatur  eventus, 
quam,  servatis  partibus  mollibus  sanis,  ossium  aegrotantium  ope  cultri  aut 
serrae  resectio.  Quodsi  id  agitur,  ut  corporis  membrum  servetur,  nullum 
periculum  tam  audax,  nullum  chirurgorum  negotium  tam  arduum  est,  quod 
experiri  non  liceat,  ut  scopo  illi  quam  exactissime  satisfiat.  An  humanum 
ingenium,  quod  recentissimo  aevo  egregia  chirurgiae  incrementa  attulit,  illum 
perfectionis  gradum  unquam  sit  assecuturum,  quem  antea  innui,  in  suspenso 
est.  Alii,  illud  futurum  esse,  fortasse  persuasum  habebunt,  alii  contra,  iique 
haud  pauci,  agendi  rationem  inter  et  post  resectiones  quidem  varias  emen- 
dationes admissuram,  nunquam  vero  tempus  venturum  esse  judicabunt,  quo 
resectionibus  omnino  carere  possimus.  Quod  equidem,  tiro  in  re  medica,  ho- 
rum numero  me  accensendum  profitear,  gravius  vituperare  noli,  saepius  enim 
opportunitatem  nactus  sum,  resectionis  eventus  observandi,  qui  vix  alia  qua- 
vis ratione  laetiores  impetrari  potuerint.  Unum  hic  apponere  sufficiat  exem- 
plum: militum  succenturio,  cujus  caput  ossis  humeri  in  Holsatia  glande  sclo- 
petaria  comminutum  et  a B.  Langenbeck  resectum  fuerat,  peracta  sanatione 

non  solum  unumquemque  motum  laeso  brachio  administrare,  sed  etiam  officiis 
militaribus  satisfacere  potuit.  Quae  quum  ita  sint,  vix  desiderium  nobis  sese 
obtrudet,  adminiculum  inveniendi,  quo  praestantissima  haec  agendi  ratio  super- 
vacua reddatur.  Quale  tandem  ejusmodi  adminiculum  foret?  Vel  ad  numerum 
medicamentorum  interne  aut  externe  adhibendorum,  vel  ad  chirurgiam  opera- 
tivam  pertineret.  Morbi  resectionem  generatim  indicantes  vel  ossium  affectiones 
organicae,  vel  eorum  laesiones  mechanicae  sunt.  Quod  organicos  ossium  mor- 
bos attinet,  sexcenta  experientiae  testimonia  confirmant,  sanationem  eorum  per 
medicamenta  vel  non  contingere,  id  quod  plerisque  in  casibus  accidit,  vel 
diuturnitate  tantas  virium  impensas  requirere,  ut  longe  praeferenda  sit  resectio, 
dummodo  membrum  servare  generatim  liceat.  Mechanicae  ossium  laesiones, 
quae  resectionem  indicant,  e gr.  comminutio  per  vulnus  sclopetarium , vix 
unquam  operativum  auxilium  vitari  patiuntur,  qui  enim  id  agunt,  ut  expulsio 
ossis  comminuti,  quod  postea  emoritur  et  corpus  alienum  sistit,  naturae  com- 
mittatur, aegrotantis  vires  consumtioni  temere  tradunt.  Proinde  in  omnibus  casi- 
bus tantum  de  operativo  adminiculo  ageretur,  in  quibus  interesset,  ut  ossium 
resectionem  effugiamus,  incommoda  simul  prohibentes,  quae  adhibita  etiam 
resectione  vitantur.  Quae  inter  adminicula  operativa  primum  amputationes 
repudiandae  erunt,  si  resectio  unquam  fieri  potest.  Resectiones  ossium  extre- 
mitatum, tam  intra  quam  extra  articulos,  vitari  patiuntur  mutilationem , quae 
priori  tempore  solum  exhibuit  refugium  et  jam  per  se  tetra  cum  aegrotis  tum 
curantibus,  foedior  redditur  jacturis,  quae  nullo  mechanismo  compensari  pos- 
sunt. Cujuscunque  chirurgi,  et  scientiae  et  humanitatis  amantis,  interesse  debet, 
ut  intermedium  se  profiteatur  inter  morbum  destructivum  et  naturae  vim  me- 
dicatricem.  Ubicunque  ergo  malum  nondum  limitem  constituit  inter  corpus 
partemque  servandam,  ubicunque  illud  amputationem  nondum,  ut  ita  dicam, 
perfecit,  chirurgi  est,  non  amputare,  sed  aliam  ingredi  viam,  qua  malum 
evertatur,  ut  naturae  vis  medicatrix  partem,  quae  amissa  jam  videtur,  servare 
valeat.  Talem  viam  plerisque  in  casibus,  quibus  de  sanandis  ossium  morbis 
organicis  et  mechanicis  agitur,  partium  ossis  aegrotantium  resectio  exhibet. 
Ad  removendam  assulam  vel  glandem  sclopetariam  ossibus  inhaerentem,  quae 
suppurationis  focum  constituunt,  nemo  aliud  adhibebit  auxilium,  quam  extra- 
ctionem et,  si  opus  est,  vulneris  dilatationem,  quidni  igitur  ossium  aegrotan- 
tium, quae  regenerationis  spem  suppeditant,  resectionem  defendas?  Proinde 
nostrum  non  est  docere,  id  quod  Academia  Belgia  fieri  jubet,  quonam  modo 

ossium  resectionibus  occurratur,  sed  qua  ratione  ad  eam  evehantur  perfectio- 
nem, ut  amputationes  plane  omittere  et  exarticulationes  effugere  liceat. 

I.  Resectionum  evolutio  et,  quales  recentiore  aevo  sint,  epicrisis. 

Resectionis  articulorum  genesin  et  evolutionem  singulorum  chirurgorum 
operae  debemus,  qui  frequentiorem  amputationum  administrationem  restringere 
studuerunt.  Quae  operatio,  iis  in  casibus,  quibus  capitum  articularium  non 
partium  mollium  ambientium  laesio  membri  inhabilitatem  efficit,  non  totum  artum, 
sed  partem  tantum  aegrotantem  ejus  auferens,  recentiore  demum  et  recentissimo 
tempore  culta  est.  Priores  enim  chirurgi  partim  accuratiore,  qua  opus  est, 
scientia  anatomica  et  operativa  carebant,  partim  artuum  conservationem  minus 
curabant,  in  eo  acquiescentes,  ut  aegrotorum  vitam  amputatione  tuerentur. 
Secundo  demum  saeculi  superioris  dimidio,  quum,  amplificata  rerum  medicarum 
et  chirurgicarum  scientia,  in  eo  opera  collari  coepisset,  ut  non  vita  nuda  sed 
quam  integerrima  sustentaretur,  quumque  amputationum  creberrime  administra- 
tarum indicationes  restringerentur,  resectio  articulorum  in  usum  vocata  est. 
Ante  secundum  saeculi  superioris  dimidium  hanc  operationem  esse  adhibitam, 
argumentis  probari  nequit;  experientia  autem,  quae  partes  articulorum  cariosas 
vel  necroticas,  nec  non  assulas,  vulneribus  sclopetariis  aut  complicatis  fractu- 
ris vel  luxationibus  articulorum  inductas,  incolumi  membro  auferri  posse  docet, 
jam  satis  vetusta  est,  nostraeque  operationi  gravissimae  ansam  praebuit,  cujus 
quidem  dignitas  pro  dolor  nuperiore  demum  aevo  probe  intelligi  coepit.  Con- 
troversiae de  curandis  fracturis  complicatis  vulnere  sclopetario  inductis,  tam 
ossium  longorum  generatim  quam  articulorum  speciatim,  momentum  princeps, 
abs  quo  ordiamur,  sistunt.  Dum  enim  medicorum  militarium  longe  plurimi 
talibus  in  exemplis  amputationem  exercuerunt,  cujus  eventus  minime  prosperi 
aestimandi  fuerunt,  id  quod  ingens  numerus  in  nosocomiis  mortuorum  testatur, 
pauci  chirurgi  (Boucher  et  alii)  vulneris  dilatationem  corporisque  alieni  aut 
assulae  extractionem  commendarunt  prospereque  administrarunt.  Eodem  fere 
tempore  chirurgis  anglicis,  dein  gallicis,  oblatis  luxationibus  complicatis,  ad 
vitandam  amputationem  finium  articularium  resectio  introducebatur.  Simile  stu- 
dium artus  conservandi  in  curandis  ossium  morbis  organicis  nonnulli  adhibue- 
runt, quod  casus  a T hornas  (1740)  relatus  argumentatur,  utpote  qui  apud 
puellam  quadriennem,  spontaneo  epiphyseos  humeri  secessu  laborantem,  pri- 

mum  partem  pollicem  unum  cum  dimidio  longam  diaphyseos  nudatae  alteroque 
die  epiphysin  auferret.  Vulnus  celeriter  sanabatur  et  ossis  regeneratio  ita,  ut 
artus  ad  usum  integrum  restitueretur,  evenisse  dicitur.  Boucher,  qui  licet 
amputationem  prorsus  damnandam  non  censuerit,  tamen  eam  apud  suos  nimis 
frequentem  vituperavit  anno  1753  multaque  exempla  hominum  ad  amputatio- 
nem quasi  damnatorum,  attamen  aliis  auxiliis  sanatorum,  collegit.  Praeter  alia 
exstirpationem  proposuit,  sed  ossis  reliqui  sejunctionem  naturae  committendam 
judicavit.  Inter  exempla  prolata  unum  est  superioris  partis  humeri,  sclopeto 
suffractae.  Statim  per  vulneris  aperturam  quatuor  fragmenta  ossea  sunt  ex- 
tracta. Nonnulli  chirurgi  totius  membri  excisionem  proposuerunt,  sed  aeger 
repugnavit,  utique  suae  inserviens  saluti,  cum  admodum  metuendum  esset,  ne 
successa  careret  operatio.  Die  septimo  post  vulnus  illatum  iterum  nonnulla 
fragmenta  ossea  prodierunt  et  intra  quatuor  mensium  spatium  sedecim  alia 
fragmenta  e vulnere  sunt  extracta,  quorum  duo  a clavicula  secesserant.  Nono 
mense  aeger  in  pristinam  sanitatem  erat  restitutus,  mobilitate  articuli  servata, 
difficulter  tamen  brachium  attollebatur.  Postea,  scilicet  anno  1769,  White 
extirpationem  capitis  ossis  humeri  revera  suscepit  et  primus  omnium,  quod 
equidem  novi,  eam  instituit  optimo  successu.  Memoratu  dignum  hoc  est 
exemplum.  Juvenis  sedecim  annorum,  constitutionis  scrophulosae , magno 
sinistri  humeri  corripiebatur  ulcere,  ad  ipsam  ossis  substantiam  penetrante. 
Visu  atque  tactu  facile  patebat,  ossis  humeri  caput  emortuum  esse.  Cor- 
ruptae partis  exstirpationem  instituendam  censuit  White  eamque  sequenti 
modo  peregit.  Ab  acromio  usque  ad  mediam  partem  humeri  integumenta  et 
musculos  sectione  longitudinali  divisit,  quo  facto  caput  humeri  facile  ex  articulo 
movit,  cum  ligamentum  capsulare  esset  destructum.  Serra  tunc  os  humeri 
resecuit,  musculis  charta  firmiori  tectis  et  retentis,  ne  laederentur.  Nec  ope- 
rationem concomitabatur  haemorrhagia,  nec  ullum  aliud  pravum  symptoma. 
Intra  sex  hebdomades  membrum  tantam  acquisiverat  firmitatem,  ut  aeger 
magnam  vim  eo  exercere  posset.  Postea  frustum  ossis  humeri  exfoliatum,  vel 
separatum,  e vulnere  adhuc  aperto  provenit,  quod  tamen  alicujus  momenti 
damnum  non  attulit.  Brevi  post  membrum  omnino  debitam  mobilitatem  re- 
cuperaverat et  robur  pristinum.  Mirum  certe  videtur,  membrum  post  operatio- 
nem vix  redditum  esse  brevius  et  plane  omnes  motus  aeque  ac  antea  exserere 
potuisse.  Tactu  atque  visu  revera  apparebat,  caput,  collum  et  partem  corporis 
ossis  humeri  regenerata  essq,  quod  certe  eo  magis  mirandum  est,  quia  frustum 

ademtum  longitudinem  quatuor  pollicum  aequabat.  Quem  prosperrimum  ope- 
rationis eventum  etiam  alios  invitasse,  ut  caput  ossis  humeri,  carie  vel  alio 
vitio  insanabili  correptum,  facta  incisione  loco  suo  moverent  et  exstirparent, 
quis  mirabitur?  Post  aliquot  annos  (1774)  Beut  puellae  caput  ossis  humeri 
dextri,  necrosi  affectum,  exstirpavit.  Ulcera  tria  fistulosa  profunde  simul  in 
molliores  partes  penetrabant.  Longitudinalem  etiam  instituit  incisionem,  in- 
cipientem a superiore  parte  articuli,  porrectam  ad  insertionem  tendinis  musculi 
pectoralis.  Simplicem  vero  incisionem  non  sufficientem  invenit,  ut  ad  articulum 
humeri  liber  esset  aditus.  Itaque  partem  musculi  deltoidis  ab  insertione  ad 
claviculam  diduxit,  pauloque  itidem  ab  osse  humeri.  Ligamentum  capsulare, 
inflammatione  praegressa,  solito  crassius  erat  et  quidem  adeo  arcte  caput  hu- 
meri retinebat,  ut  hoc,  illo  aperto,  loco  suo  moveri  non  posset,  nisi  toto  am- 
bitu resecto  et  partibus  adjacentibus  ab  osse  sejunctis.  Quo  facto  Beut, 
charta  firmiore  pone  ossis  partem  separatam  posita,  caput  ossis  serra  resecuit. 
Ad  luxationem  promovendam  inferior  ossis  humeri  pars,  quantum  fieri  posset, 
corpori  propinqua  tenebatur  et  retrorsum  movebatur.  Sexta  hebdomade  elapsa, 
vulnus  erat  sanatum  et  membrum  pristinam  mobilitatem  ac  firmitatem  recupera- 
verat. Sed  imprudenti  motu  cicatrix  fuit  rupta  et  post  tres  demum  septimanas 
iterum  consolidata.  — Anno  1779  Orred  apud  hominem  quadraginta  annorum 
exstirpationem  capitis  ossis  humeri  instituit,  carie  affecti.  Spirituosorum  abusu 
constitutio  hujus  viri  maxime  erat  depravata  et  praeter  vitium  illud  humeri 
suppuratio  et  caries  aderant  in  alterutro  pede,  quibus  maxime  debilitatus  erat. 
Quum  vero,  nisi  brachium  amputaretur,  vel  caput  ossis  humeri  exstirparetur, 
brevi  moriturus  esset,  utramque  operationem  ipsi  proposuit  Orred.  Aeger 
secundam  praetulit.  Orred  igitur  longitudinaliter  incidit  integumenta  et  muscu- 
lum deltoidem,  paulo  supra  ossis  humeri  articulationem  incipiens  et  infra  in- 
sertionem hujus  musculi  terminans  incisionem.  Brachium  tunc  elevandum  cu- 
ravit, ut  musculi  relaxarentur  et  cultro  minori  ligamentum  capsulare  aperire 
tentavit,  dum  administer  labia  vulneris  manibus  inter  se  diducta  retineret.  Sed 
magna  cum  difficultate  hoc  peregit,  quia  capsula  praegressa  inflammatione 
maxime  crassescebat  et  firmiter  ossi  adnata  erat,  licet  a postica  parte  destructa. 
Caput  ossis  humeri,  jam  a reliquis  partibus  separatum,  serra  est  ablatum.  Ut 
vero  caput  illud  e vulnere  prodiret,  antibrachium  depressit  chirurgus,  quo  cito 
dislocatio  producebatur.  Charta  firmiore  musculos  retraxit  et  operationem,  ab- 
solvit. Tribus  post  operationem  peractam  mensibus  elapsis,  pars  ossis  ademta 

callo  erat  regenerata,  flexilis  et  minoris  voluminis,  quam  caput  exstirpatum. 
Firmitas  tamen  sensim  sensimque  major  evasit,  tandemque,  vulnere  sanato, 
normalis  fere  brachii  fuit  usus.  — Plurima  non  resectionis  quidem,  sed  ex- 
tractionis capitis  ossis  humeri,  vulnere  sclopetario  abrupti,  vel  in  plures  partes 
divisi,  exempla  dedit  Larrey,  qui  anno  1803  expeditionis  aegyptiacae  et 
syriacae  conscripsit  historiam  chirurgicam.  Sejunctionem  extremitatis  ossis  re- 
licti naturae  committebat.  Exfoliatione  facta,  humerus  versus  scapulam  attollitur, 
cujus  cavitas  jam  fere  deleta  est  et  materia  cartilaginea  maximam  partem  re- 
pleta, qua  concretio  utriusque  ossis  promovetur  et  ancylosis  producitur.  Do- 
lendum  est,  quod  Larrey,  cui  in  expeditionibus  multiplex  resectionem  faciendi 
occasio  offerebatur,  antecessorum  exemplum  secutus  hancce  viam  non  est  in- 
gressus. Agendi  modus,  quo  utebatur,  ad  comprobandam  resectionum  prae- 
stantiam sane  idoneus  non  erat.  Ossis  enim  truncum  glande  sclopetaria  laesum 
organismo  commisit  extrudendum,  id  quod  ipsum  efficere  oportebat,  ne  vulne- 
ratus suppurationis  exhaurientis  aut  phlebitidis  periculis  submitteretur;  osse 
organismi  viribus  extruso,  ancylosin  studuit  inducere,  itaque  superatis  periculis 
articulum  reddidit  inutilem.  Hoc  nihil  aliud  est,  quam  egregiam  resectionis 
ideam  plane  evertere.  Bromfield  proposuit,  primam  incisionem  transversim 
instituere  per  integumenta  communia  et  musculi  deltoidis  partem  inferiorem, 
alteram  vero  longitudinalem,  ab  acromio  per  eundem  musculum  ad  priorem 
usque  incisionem.  Deinde  musculos  utrinque  ab  osse  humeri  separandos  judi- 
cavit, labia  vulneris  inter  se  diducenda  et  capsulam  aperiendam.  Hisce  per- 
actis, cubito  retrorsum  moto,  caput  humeri  ex  articulo  movendum  praecepit, 
reliquam  capsulae  partem  secandam  et  humerum  a vicinis  partibus  solvendum. 
Denique  Bromfield  adnotat,  morbi  magnitudinem,  quo  os  affectum  est,  dirimere 
debere,  num  hoc  serra  sit  auferendum,  an  naturae  relinquendum,  quae  facta 
exfoliatione  opus  suum  absolvit,  dummodo  chirurgus  curet,  ut  materiae  puru- 
lentae semper  exitus  pateat.  Hac  methodo  Bromfield  nullum  esse  periculum 
laesionis  arteriae  axillaris  censuit.  Tali  modo  dexteritati  suae  operativae  mi- 
nime adulatur;  nam  si  quis  inter  resectionem  articulationis  humeri  arteriam 
axillarem  percidit,  non  operatus  est,  sed  laniavit.  Qui  in  universum  metuit, 
ne  arter,  axillarem  resectione  laedat,  nunquam  eam  aliamve  operationem  in- 
stituat oportet.  Quod  ad  methodos  a Bromfield  etSabatier  propositas, 
quorum  hic  duplicem  incisionem  forma  V instituendam  censuit,  ille  duplicem 
quoque,  sed  juxta  musculi  deltoidis  figuram  sub  angulo  quodam  convergentem 


7 


commendavit,  hasce  methodos  prorsus  improbandas  puto,  cum  in  omnibus 
casibus  una  sectio  longitudinalis  suffecerit.  Nulla,  quod  equidem  video,  datur 
ratio,  cur  tantum  infligamus  vulnus,  quo  periculum,  ne  vasa  majora  laedantur, 
non  modo  haud  parum  augetur,  sed  etiam  impeditur,  quominus  musculus  del- 
toides  postea  suo  fungi  possit  officio.  Duplici  incisione  facta  quidem  molliores 
partes  paullo  melius  ab  osse  separari  potuerunt,  sed  hocce  commodum  periculo 
modo  memorato  haud  majus  esse  videtur  et  separationem  illam  incisione  lon- 
gitudinali satis  apte  institui  posse,  vix  est,  quod  clarissimorum  in  arte  virorum 
observationibus  probatum  sit. 

Primus,  quod  novi,  resectionem  articuli  humeri  cum  radio  et  ulna  pro- 
posuit Park,  qui  etiam  aliis  hujus  generis  inventis  artem  nostram  amplificavit. 
Articulum  humeri  cum  ulna  et  radio  exstirpandum  censuit  iis  in  casibus,  qui- 
bus antea  totum  antibrachium  amputare  solebant,  dummodo  vitium  in  articulo 
haereat,  neque  late  diffusum  sit.  Vix  ullum  periculum  hancce  operationem 
concomitari  putavit,  cum  vasa  majora  et  nervi  tantopere  ab  ossibus  exstir- 
pandis distent,  ut  laedi  nequeant;  mobilitatem  articuli  necessario  deleri  et  an- 
cylosin  oriri  debere  statuit.  Hoc  vero  probare  conatus  est  exemplo,  quod 
potius  contrarium  arguere  videtur.  Viri  scilicet  alicujus  humero  ex  articulo 
cum  ulna  et  radio  lapsu  quodam  luxato,  tanta  quidem  vehementia,  ut  inte- 
gumentis laceratis  extremitas  ossis  humeri  in  conspectum  prodiret,  omnia  in- 
cassum adhibita  fuerant  conamina  ad  os  restituendum,  quod  nullo  modo  ad 
naturalem  sedem  reduci  potuit.  Itaque  nudata  pars  serrae  ope  a reliquo  osse 
erat  separanda,  quod  absque  ulla  difficultate  fuit  peractum.  Gravioris  inflam- 
mationis symptomata  post  operationem  non  sunt  observata.  Vulnus  brevi 
sanatum  est,  ita  quidem,  ut  aeger,  absoluta  curatione,  velut  antea  brachio 
uteretur.  Bilguer  militis  alicujus  mentionem  facit,  cujus  pars  inferior  ossis 
humeri  atque  superior  radii  et  ulnae  sclopeto  erant  suffractae;  fragmentis  re- 
motis, intra  quinque  mensium  spatium  omnia  erant  consolidata.  Alius  miles 
eodem  modo  laesus  et  quidem  ita,  ut  ossis  humeri  pars,  longitudine  fere 
quatuor  pollicum  et  totum  olecranum  essent  abrupta,  intra  idem  tempus  fuit 
sanatus.  Praeterea  Bilguer  ulnae  et  radii  partes  superiores  abruptas  memorat 
et  e vulnere  remotas,  salvo  humero.  Aliquot  mensibus  elapsis,  etiam  haec 
ossa  erant  regenerata  et  cicatrix  formata.  In  omnibus  ancylosis  fuit  exorta. 
Experimenta  exstirpationis  articuli  cubiti  a Chaussier  instituta  male  cesse- 
runt, cum  neque  ossa,  neque  partes  molliores  rite  consolidari  possent. 

Quemadmodum  White  et  Park  eo  bene  meruerunt,  quod  articulorum 
resectionem  primi  invenerunt  et  exegerunt,  ita  More  au  (pater)  magis  eam 
excoluit.  Anno  enim  1786  totum  humerum  cum  facie  articulari  scapulae,  anno 
1792  os  in  articulatione  genu  et  pedis  decapitavit  annisque  1794  et  1797  qua- 
ter cubiti  articulationem  resecuit.  Anno  1789  disquisitiones  et  observationes 
circa  hanc  chirurgiae  operativae  partem  collectas  academiae  regiae  chirurgicae 
Parisiensi  tradidit,  sed  quanquam  experientia  aliorum,  ut  White,  Park,  Beut, 
Orred  hancce  rem,  tam  generi  humano  quam  arti  et  scientiae  salutarem,  ad- 
juvit, tamen  Academia  parum  attentionis  ei  impendit,  imo  paene  in  comtemtu 
eam  habuit.  Nihilominus  More  au  viam,  quam  erat  ingressus,  continuo  per- 
sequebatur animumque  audacem  et  ingenium  ad  filium  transtulit.  Ambo  ad- 
miratione nostra  eo  magis  digni  sunt,  quod  in  praxi  privata  resectiones 
adhibuerunt,  dum  chirurgi  magna  moderantes  nosocomia  eas  damnaverunt. 
More  au  (filius)  anno  1806  articulum  cubiti  resecuit,  anno  1808  articulum 
pedis,  a.  1811  articulum  genu,  a.  1812  bis  articulum  humeri,  a.  1815  arti- 
culum humeri  et  pedis.  Chirurgus  anglicus  anonymus,  postea  etiam  More  au, 
resectionem  articuli  manus  partialem  instituere  conati  sunt.  Interea  singulae 
resectiones  a variis  chirurgis  gallicis,  maxime  a Roux,  Dupuytren,  Del- 
p e c h , administrabantur. 

At  chirurgorum  galbeorum  principes  in  scriptis  suis  tantummodo  agendi 
rationem  hucusque  adhibitam  sine  ulla  commendatione,  imo  cum  vituperio, 
tradiderunt,  partim  totam  doctrinam  silentio  praeterierunt.  Boyer  e.  gr.  tan- 
tum articuli  humeri  decapitationem  commendat.  Non  minus  ambiguam  de  re- 
sectione sententiam  chirurgi  anglici  tulerunt;  imo  in  hac  celebri  inventionum 
patria  mox  oblivioni  tradebatur  et  Guthrie  in  eo  acquievit,  ut  capitis  humeri 
assulas  removeret.  Syme  et  Crampton  resectionem  restituendo  bene  pro- 
meruerunt. Generatim  Angli,  qui  de  chirurgia  theoretica  et  practica  scripse- 
runt, ut  Benj.  et  Ch.  Bell,  A.  Cooper,  Avarill,  alii  articulorum  resectionem 
repudiant.  Ballingall  fatetur,  se  plus  semel  amputasse  artum,  qui  finium 
articularium  degeneratarum  excisione  servari  potuerit,  quam  confessionem  re 
in  facto  posita  argumentatur,  nam  femoris  amputationem  ob  degenerationem 
cartilaginum  articuli  genu  factam  allegat. 

Quanto  majorem  perfectionem  doctrina  de  amputationibus  et  exarticulationi- 
bus in  Germania  obtinuit,  tanto  minus  doctrina  de  resectione  hactenus  culta  est. 
Lentinus  a.  1771  humeri  articulum  cum  parte  aliqua  corporis  ossis  propter 

necrosin  removit;  os  quidem  regenerabatur,  sed  motus  articuli  humeri  imperfectus 
erat;  brachium  tamen  ministeriis  suis  bene  fungi  poterat.  Schreger  ducibus 
White,  Park  et  Moreau  resectionem  descripsit,  judicium  de  ea  non  tulit. 
Goerke  ob  fracturam  comminutam  glande  sclopetaria  illatam  quatuor  pollices 
a superiore  ulnae  extremitate  resectionem  instituit,  vulnus  autem  exorta  articuli 
ancylosi  consanuit.  Zang,  Chelius,Wedemeyer,  alii  resectionem  extremi- 
tatibus superioribus,  imo  primus  articulo  humeri,  volunt  restringi.  Palm  1820, 
v.  Graefe  1821,  Dzondi  1825,  Langenbeck  Gottingensis  1828  resectionum 
aream  amplificarunt,  maxime  autem  indefessi  labores  virorum  clariss.  Textor, 
Jaeger,  Blasius  resectionibus  debitam  dignitatem  in  Germania  conciliarunt.  Ex 
quo  tempore  haec  operatio  non  inaudita  quidem,  sed  cum  aliis  comparata  satis 
raro  administrata  est,  plurimi  enim  chirurgi  vel  plane  eam  negligunt,  vel  in 
desperatis  tantum  casibus,  i.  e.  iis,  qui  aliam  viam  non  admittunt,  exercent. 
Imo  his  quoque  in  casibus  non  raro  haesitant,  vel  naturae  auxilio  vel  prospe- 
rae fidentes  fortunae,  donec  mors  vitam  exstinguit.  Partim  difficultas  diagno- 
seos  et  operationis  ipsius,  partim  agendi  modus  facilior,  qui  interdum  sese 
offert,  e.  gr.  totius  artus  amputatio,  medicorum  haesitationem,  si  de  resectione 
agitur,  explicant.  Omittendum  quoque  non  est,  resectionem  eventu  infausto 
administratam  multos  terrere.  Si  operationes  jam  diu  civitatem  nactae  male 
cedunt,  fatum  ineluctabile  consolari  solet,  qui  vero  operationem  tam  insolitam, 
quae  est  resectio,  sine  successu  perficiunt,  lusui  temerario  indulsisse  putantur. 
Hoc  de  clinicis  institutis  jam  valet,  nam  in  Germania  pauci  sunt  chirurgi  cli- 
nici, qui  resectiones  prae  amputationibus  defendunt.  Multo  deterior  hujus  rei 
ratio  est,  si  praxin  chirurgicam  in  nosocomiis  non  clinicis  spectas,  quare  enixe 
exoptandum  est,  ut  in  his  resectiones  instituantur,  ut  vera  earum  dignitas  a 
magno  chirurgorum  numero  agnoscatur,  propterea  quod  ad  perficiendam  am- 
putationem, ergo  ad  delendum  membrum,  resectione  fortasse  servandum,  unus- 
quisque chirurgus  paratus  est,  qui  alias  operationes  aliis  manibus  tradit.  Resectio 
autem  eapropter  omittitur,  quod  admodum  difficilis  et  periculosa  existimatur 
operatio,  cujus  de  successu  et  membri  per  eam  servati  utilitate  praejudicatae 
opiniones  vigent.  Modo  ab  universali  aegroti  conditione  desumitur  contra- 
indicatio,  modo  partes  molles  articulum  aegrotantem  ambientes  nimis  degene- 
ratae habentur,  modo  de  morbi  ossis  ambitu  ambigitur. 

Sane  quidem  resectiones  difficilius  tardiusque  peraguntur,  quam  amputa- 
tiones in  continuitate,  minime  tamen  eo  gradu,  ut  operatio  lanians  aut  heroica 

appellari  mereatur.  Percy  et  La urent  recte  adnotant:  viro  dextero  et  ex- 
ercitato nulla  operatio  est  difficilis,  nam  quae  hoc  nomine  designantur,  plerum- 
que tantum  plus  temporis,  animi  tranquillitatis  et  patientiae  exigunt,  quam 
ceterae.  Hac  parte  resectiones  multis  aliis  operationibus  chirurgicis  aequi- 
parandae  sunt,  nam  haud  paucae  earum  vix  difficiliores  aestimari  debent, 
quam  plurimae  exarticulationes,  ceterum  pro  omnibus,  qui  evenire  possunt, 
casibus  agendi  modum  praemeditari  licet.  Temporis  et  dolorum,  adhibito 
chloroformo,  ratio  habenda  non  est.  Periculum  inter  operationem  minus  esse 
solet,  quam  quod  exarticulationes  et  amputationes  comitatur,  symptomata 
operationem  sequentia  sunt  exigua,  cum  iis  minime  comparanda,  quae  artuum 
majorum  amputationes  excipiunt.  Eventus  resectionis  articulorum  in  superio- 
ribus extremitatibus  paene  semper,  in  inferioribus  saltem  dimidia  ex  parte 
faustus  est,  id  quod  recentiore  tempore  prae  omnibus  Langenbeck  com- 
probavit, quo  Professore  Universitas  litterarum  Berolinensis  gloriatur.  Anno 
1848  bello  in  Holsatia  et  Schleswigia  gesto  omnes  paene  articulos  supe- 
riorum et  inferiorum  extremitatum  glandibus  sclopetariis  laesos  resecuit  et 
inimicissimis  sub  conditionibus  laetissimos  eventus,  praecipue  in  superioribus 
extremitatibus,  obtinuit.  Probe  intelligens,  resecandi  modum,  quo  utebantur, 
et  curandi  methodum  post  operationem  praecipue  impedivisse,  quominus  feli- 
citer absoluta  sanatione  extremitatis  servatae  usus  redderetur  perfectus,  novas 
easque  praestantiores  resecandi  methodos  introduxit  medendique  ratione  idonea 
tam  inter  quam  post  sanationem  extremitatis  usum  completum  ita  restituit, 
ut  novi  regenerentur  articuli.  Proinde  Langenbeck,  nunc  Berolinensis,  pul- 
cherrimam resectionis  ideam  ad  realitatem  perduxit.  White  operationem  in- 
venit primusque  exercuit,  Langenbeck  periculum  ei  ademit. 

II.  Indicationes  resectionis  articulorum. 

Indicationes  resectionis  articulorum,  i.  e.  excisionis  partium  ex  contigui- 
tate  ossium,  qua  fines  articulares  laesi  vel  aegrotantes  lege  artis  auferuntur, 
partes  autem  molles  ad  nutritionem  usumque  membri  seriorem  necessariae  ser- 
vantur, generatim  tantum  mechanicis  et  organicis  articulorum  affectionibus,  quae 
ultra  insertionem  musculorum  et  tendinum,  ad  membri  functionem  necessario- 
rum, haud  protenduntur,  suppeditari  solent. 

Morbosae  conditiones  articulorum  resectionem  exigentes  hoc  modo  pos- 
sunt distribui. 

A.  Laesiones  traumaticae. 

1.  Fracturae  extremitatum  articularium  cum  partium  mollium  laesione 
pluribusque  ossium  fracturis  vel  assulis  complicatae,  ubi  vulneris  dilatatio  et 
fragmentorum  ossis  extractio  haud  sufficiunt.  Huc  omnia  pertinent  articulorum 
vulnera  sclopetaria,  utpote  quae  medico  militari  summae  dignitatis  sint  et 
frequentiae  causa  in  bello  maximam  mereantur  attentionem.  Plurima  enim 
hujusmodi  vulnera,  quae  praesertim  in  campo  martio  medici  curam  et  ex- 
perientiam flagitant,  laesiones  sunt  artuum,  variis  projectilibus  inductae.  Quum 
artuum  complexus  majorem  corporis  partem  efficiat,  armaturis  minus  defen- 
datur et  inter  proelium  positione  sua  et  motu,  armorum  usu,  vel  etiam  con- 
sulto, ad  tuendam  aliam  organismi  partem  nobiliorem,  hostium  telis  maxime 
submittatur,  creberrime  inter  ipsam  pugnam  ejusmodi  vulnera  medico  offerun- 
tur omnemque  vetant  haesitationem,  quia  de  vulneratorum  vita  agitur.  Pro- 
inde, instituta  exploratione  et  examinatis  partium  rationibus  anatomicis,  prom- 
tissime  dirimendum  est,  quaenam  extremitas  ad  tuendam  aegrotorum  vitam 
servanda,  quaenam  auferenda  sit.  Inter  extremitatum  vulnera  jam  priscis  tem- 
poribus articularia,  singulatim  glandibus  sclopetariis  inducta,  periculosissima 
existimabantur,  quia  partium  ossearum  destructio,  sanguinis  effusio  etc.  majores 
sunt  et  inflammatio,  quae  subsequitur,  non  solum  parti  laesae,  sed  vitae  etiam 
periculum  infert.  Quae  vulnera  initio  absque  difficultate  cognoscuntur,  quoniam 
eorum  directio,  synovia  sanguine  mixta,  exitus  aeris  atmosphaerici,  qui  ex- 
tenso articulo  intravit,  coarctato  autem  procedit,  saepe  dislocatio  partium  * 

articulum  formantium,  dolor  profundus,  artus  motus  turbatus,  certe  dolorificus, 
inprimis  autem  vulnerum  exploratio  omnem  auferunt  dubitationem.  Primis 
diebus  dolor  et  tumor  utplurimum  exigui  sunt,  tertio  demum  aut  quarto  die 
inflammatio  fasciae  articuli  et  rubor  erysipelaceus  integumentorum  oriuntur, 
pressio  admodum  inimica  fit,  febris  accedit,  suppuratio  frequentibus  circa  arti- 
culum mersionibus  oritur.  Synovitis  a quarto  ad  quintum  diem  subnascitur, 
excitatio,  sanguinis  impetus  versus  caput,  gastricae  affectiones  leviores  intrant. 

Vulnus  si  clausum  fuit,  membrana  synovialis  inflatur  et  hydrops  articuli  ori- 
tur; saepe  vulnus  jam  conglutinatum  recluditur  et  remittentibus  doloribus,  aut 
detrusa  eschara  die  demum  7 — 8 — 10,  synovia  effluit,  quo  facto  arthropyo- 
sis  cum  febre  ingente  evolvitur.  Quodsi  telum  vulnerans  assula  aut  fragmen- 
tum glandis  tormentariae  fuit,  apertura  articuli  et  ossis  comminutio  tanta  est, 

ut  obiter  intuendo  diagnosin  eruere  possimus;  plus  autem  difficultatis  obstat, 
si  glandis  sclopetariae  cursus  articuli  directionem  secutus  est,  si  vulneratus 
post  alicpiot  demum  dies  exploratur,  ubi  partes  ambientes  jam  tumuerunt  et 
pars  infra  articulum  posita  oedematosa  est.  His  in  casibus  articulus  calidus 
et  dolorificus,  profundus  et  terebrans  dolor  (tanquam  ferrum  candens  immit- 
tatur), qui  praesertim  ineunte  suppuratione  sentitur,  pertinacia  tumoris,  pus 
synovia  remixtum,  febris  ingens,  agrypnia,  saepe  deliria,  diagnosin  dilucidant. 
Ubi  glans  sine  ossis  comminutione  capsulam  subter  cute  aperuit,  prognosis  tamen 
infausta  est,  quoniam  aer  capsulam  intrat.  Glans  si  tantum  ad  articulum  pe- 
netravit, fissurae  autem  in  articulum  porriguntur,  ob  difficilem  diagnosin  malum 
est  augurium,  nam  resectionis  opportunum  tempus  plerumque  praetermittitur; 
symptomata  non  minus  impetuosa  irruunt,  quam  comminutis  articulis.  Faustis- 
simus exitus  plerisque  in  scriptis  de  vulneribus  sclopetariis  ancylosis  spuria 
levior,  aut  perfecta,  resorptis  superficiebus  cartilagineis,  praedicatur;  Angli 
semper  adeo  amputationem  indicatam  censent.  Reputatis  eventibus,  qui  re- 
sectione possunt  impetrari,  diserte  inficiari  licet,  exitum  in  ancylosin  esse 
faustum,  fieri  enim  potest,  ut  articulatio  instauretur.  Langenbeck  a.  1842 
articulum  inter  primam  et  secundam  phalangem  digiti  medii  resecuit,  suturis 
accurate  impositis,  intra  quatuordecim  dies  sanationem  obtinuit  motuque  me- 
thodico articulationem  usui  probe  consentaneam  induxit.  Minimus  artus  ser- 
vatu dignus  est,  etenim  jactura  ejus  nonnullis  hominibus  victum  comparandi 
facultatem  aufert.  Ortis  humeri  ancylosibus,  solius  scapulae  mobilitate  humeri 
» motus  ex  parte  sarcitur,  gradu  tamen  exiguo;  aliorum  articulorum  ancylosibus 

membrum  adeo  offenditur,  ut  saepe  ejus  usus  anceps  reddatur.  Certe  metus 
tantum  operationum  graviorum  impedit,  quominus  laesae  partes  articulares 
auferantur,  et,  sanato  vulnere,  motu  methodico  novus  formetur  articulus. 
Ouodsi  partes  articulares  comminutae  naturae  committuntur  extrudendae,  novi 
articuli  formatio  penes  medicum  non  est.  Organismus  dum  partes  comminutas 
et  necroticas  extrudere  conatur,  intra  terminos  sanorum  et  morbosorum  sana- 
tionis processus  jam  oritur,  quo  partes  extrudi  dicere  possis.  Quum  autem 
continuo  partes  osseae  extrusae  per  vulnus  externum  secedere  debeant,  sanatio 
hujus  praepeditur  intra  tempus,  quo  methodici  motus  institui  nequeunt,  detru- 
sionis autem  processu  finito,  ancylosis  perfecta  est,  ita  ut,  etiamsi  extractis 
assulis  sine  resectione  ossium  comminutorum  articulationem  spuriam  efficere 
velis,  propter  ineuntem  ulcerationem,  aut,  rebus  faventibus,  eam  ob  causam 

id  fieri  nequeat,  quod  fragmenta  ossis  necrotica,  quae  extruduntur,  perpetuo 
corporum  alienorum  instar  in  articulum  agunt  motuque  methodico  inflammatio 
involuta  revocatur.  Qui  extrahendis  assulis  acquiescunt,  mox  eas  extrahant, 
quoniam  suppuratio  assulas  per  canalem  angustum  haud  extrudit,  uti  B au- 
dens experientia  edoctus  confirmavit.  Casum  quen^lam,  quo  post  biennium 
etiam  ossis  particulae  necroticae  extrudebantur,  equidem  in  caritatis  nosocomio 
Berolinensi  observavi.  Julius  Mathias,  scriba,  24  annos  natus,  M.  Septembri 
a.  1848  Francofurti  ad  M.  glande  sclopetaria  per  caput  ossis  humeri  trajecta 
laedebatur.  Glans  prope  inferiorem  acromii  marginem  ingressa  subter  processu 
coracoideo  exierat.  Exitu  dilatato,  assulae  ossis  submovebantur,  quo  facto 
vulnus  granulatione  sanabatur,  inter  quam  nonnullae  particulae  osseae  extru- 
debantur et  ancylosis  vera  oriebatur.  Ad  M.  Septembrem  a.  1850  vulnus 
clausum  et  doloris  expers  mansit,  tum  vero  locus  dolorificus  in  cicatrice  exi- 
tum obturante  exstitit,  abscessus  emersit  et  fragmentum  ossis  necroticum  pro- 
diit. Hanc  ob  rem  vulneratus  in  caritatis  nosocomio  auxilium  petiit.  Sub 
cicatrice  exitus  canalis  sclopetarii,  infra  processum  coracoideum,  specillo  os 
sequestrum  sentiebatur,  suppurationem  quidem  bonam  sed  largam  sustentans, 
qua  viri  robusti  vires  consumebantur.  Brachium  ancylosi  positionem  fixam  in 
corporis  axi  longitudinali  adeptum,  extrorsum  et  sursum  eatenus  tantum  potest 
attolli,  quatenus  fossa  subscapularis  a thorace  recedere  valet,  antrorsum  et 
sursum  autem  eatenus,  quatenus  scapulae  rotatio  admittit.  Usus  igitur  extre- 
mitatis maxime  praepeditus  est,  etsi,  quod  gravissimum  videtur,  manus  suis 
ministeriis  fungitur.  Si  ab  eo  discedas,  quod  ancyloses  vulnera  articulorum 
sclopetaria  secutae  magna  aegrotis  detrimenta  afferunt,  siquidem  extremitatis 
usus  turbatur,  illud  etiam  accedit,  quod  sanatio  valde  retardatur  multoque 
diutius  protrahitur,  quam  post  articulorum  resectionem,  id  quod  casus  hic 
argumentatur.  Lorensen,  e cohorte  Danorum  venatoria,  die  23  M.  Aprilis  1848 
glande  sclopetaria,  per  sinistrum  humerum  trajecta,  vulnerabatur.  Glans  antice 
humerum  intravit  et  caput  humeri  obiter  laesit.  Utrum  laesio  per  ossis  caput 
latius  pateret,  dirimi  non  potuit.  Glans  ab  humero  inde  per  musculum  pecto- 
ralem majorem  in  fossam  infraclavicularem  penetravit  ibique  subter  cutem  per- 
venit, parti  insidens  sternali  claviculae,  unde  excidendo  ablata  est.  Suppuratio 
larga  in  fossa  infraclaviculari  exstitit,  quae  incisionem  exegit.  Suppuratio  ad 
humeri  articulum  pertigit  pluresque  assulae  osseae  extrudebantur.  Quum,  sup- 
puratione diu  protracta,  saepius  de  resectione  capitis  ossis  humeri  cogitatum 

esset,  vulnus  relicta  humeri  ancylosi,  quae  completa  esse  videtur,  ineunte 
M.  Septembri  non  plane  consanuit,  ergo  plus  temporis  quam  resectio  humeri 
expostulavit,  id  quod  morbi  historiae,  quae  infra  sequuntur,  confirmant. 

Qui  resectionem  metuunt,  sane  exitum  in  ancylosin  relative  faustum  habere 
queunt,  quia  artus  ex  parte  saltem  utilis  servatur,  ut  plurimum  vero  suppu- 
ratio post  vulnera  sclopetaria  articulorum  nimis  profusa,  dolor,  agrypnia,  hu- 
morum jactura  aegrotum  exhauriunt,  aut  intra  primas  tres  hebdomades,  articulo 
et  vicinis  partibus  maxime  tumefactis,  non  secus  ac  suppurantibus  ossium  fra- 
cturis, pyaemia  oritur,  aegroti  vitam  exstinguens.  Quae  si  ita  se  habent,  resectio 
vitali  indicatione  flagitatur,  quippe  qua  omissa,  in  discrimen  vita  deducatur. 
Propter  ingentes  enim  infiltrationes  magnumque  virium  collapsum  exarticulatio 
fieri  amplius  nequit,  itaque  aeger  pro  desperato  habendus  est.  Resectionis  ad- 
versarii, hanc  operationem  nimis  gravem  et  periculosam  arguentes,  plus  audaciae 
committunt,  si  vel  exarticulationem  vel  nullam  operationem  instituunt,  nam 
argumentis  probatum  est,  non  modo  resectionem  articulorum  leviore  organismi 
reactione  excipi,  praecipue  si  cum  ea  comparatur,  quae  exarticulationes  et  am- 
putationes sequitur,  sed  vehementissima  adeo  symptomata  vulnerum  articularium 
suppurantium  resectione  submoveri.  Argumento  est  Petrus  Hennsen,  cujus 
profusae  articuli  humeri  suppurationi  die  12  post  vulnerationem  febriles  motus 
cum  sudoribus  copiosis  supervenerunt,  quibus  resectio  articuli  humeri  finem 
imposuit,  altero  enim  die  febris  evanuerat  et  levamen  subjectivum  accesserat. 
Secundo  et  tertio  post  operationem  die  pulsus  fere  normalis  fuit  et  vir  antea 
summo  irretitus  periculo  die  vicesimo  post  operationem  cubile  reliquit.  Apud 
de  Zastrow  medici  L ange nb e ckium  a resectione  prohibere  studuerunt,  quia 
hominem  paene  moribundum  non  amplius  cruciare  oporteat;  en!  vir  ille  nunc 
militiam  factitat. 

Jam  quaeritur,  quando  complicatae  articulorum  fracturae  resectionem  fieri 
jubeant.  Resectio  in  contiguitate  vulneribus  sclopetariis  tum  indicatur,  cum 
extremitas  ossis  articularis,  vel  partes  articulum  formantes  glande  sunt  de- 
structae et  destructio  non  latius  processit,  introitus  princeps  vasorum  ossis 
nutritiorum  ad  partes  removendas  non  pertinet,  partes  molles  parum  laesae 
sunt,  aut  immediate  sub  capite  articulari  (e.  gr.  in  humero)  collum  fractum  et 
sanatio  per  naturam  exspectanda  non  est,  imo  alteruter  finis  prominet  atque 
pars  articularis  sola  vitam  suam  sustentare  nequit;  cum  corpus  alienum,  uti 
glans,  in  articulari  capite  adhuc  haeret  idque  ex  parte  comminuit,  articulatio 

igitur  graviter  laesa  est,  glans  alio  modo  auferri  nequit  semperque  suppura- 
tionem, necrosin  causatur,  qua  inanitio  inducitur;  cum,  fracturis  ab  articulo 
longius  dissitis,  magna  comminutio  aut  fractura  obliqua  locum  habet  et  fra- 
gmina ossis  acuminata  vel  reponi  nequeunt,  vel  reposita  locum  rursus  mutant 
et  metum  faciunt,  ne  partes  molles,  vasa,  nervi  laedantur;  cum  necrosis  diffusa 
serius  accedit  et  natura  ossis  fragmenta  emortua  submovere  haud  valet. 
Quibus  in  casibus  complicata  fractura  resectione  in  simplicem  mutatur,  assulae 
et  partes  ossis  necroticae  auferuntur  et  vulnus  simplex  et  laeve  efficitur,  partes 
molles  magis  defenduntur,  pus  promtius  effluit;  articulorum  laesiones  si  exstant, 
pars  inflammationem  articuli  adaugens  aufertur  et  non  modo  artus  servatur, 
sed  secundum  B.  Langenbeckii  methodum  quoque  usus  ejus  restituitur.  Num 
vero  opportunum  sit,  statim  post  laesionem  resecare,  id  quod  Beck  proponit, 
in  suspenso  relinquendum  est.  Etiamsi  plurimae  operationes,  quae  indicatae 
sunt,  optime  quam  primum  instituuntur,  et  e.  gr.  amputatio  promta  (dummodo 
sit  indicata)  prognosin  laetiorem  exhibet,  id  quod  evidentissime  medicus  danicus 
probavit,  qui  inter  proelium  navale  in  spatio  infimo  navis  Gefion  sub  lampadis 
luce  amputationes  exercuit  et  bis  tertiam  amputatorum  partem  per  primam 
intentionem  sanavit,  tamen  concedere  oportet,  resectionum  longe  aliam  esse 
rationem.  Regeneratio  demum  ossium  resectorum  huic  operationi  magnam  im- 
pertit praestantiam,  quare  id  dispiciendum  est,  ut  inter  operationem  animus 
ad  elementum  ossis  substantiam  formans  advertatur,  i.  e.  periosteum  ossi  re- 
secando proprium  servetur.  Periosteum  sanum  difficillime  ab  osse,  cui  ad- 
haeret, diducitur  et  quanquam  raspatorio  cautissime  utimur,  tot  injuriis  sub- 
mittitur, ut,  si  quando  callum  exsudare  adhuc  valeat,  copia  hujus  tantum 
exigua  esse  queat.  Quodsi  ergo,  ut  Beck  praecipit,  statim  post  laesionem 
resecatur,  periosteum  vulneratione  jam  ex  parte  destructum  operatione  gra- 
vius affligitur  et  hujus  eventus  deterior  redditur.  Laetissimi  eventus,  quos 
B.  Langenbeck  bello  Holsatico  resectionibus  obtinuit,  quas  modo  indicatione 
vitali  coactus  instituit,  nobis  persuadebunt,  periosteum  suppuratione  ab  osse 
solutum  ad  os  regenerandum  esse  aptissimum,  quare  resectio  commodissime 
ad  ineuntem  usque  suppurationem  differenda  videtur.  Spontanea  periostei  solu- 
tio per  vulnera  ossis  suppurantia  maxime  favet  resectionibus,  etenim  limitem 
ossis  resecandi  notat,  qui,  si  statim  post  laesionem  resecatur,  difficillime  de- 
finiri potest.  B.  Langenbeck  has  notas  proponit:  paulo  post  conquassatio- 
nem oedematosa  integumentorum  infiltratio  proxime  super  osse  exoritur,  pen- 

dens  ab  osteohaemorrhagia  inter  periosteum  et  ossis  superficiem.  Os  ubi 
superficiale  est,  e.  gr.  tibia,  per  cutem  striae  ecchymoticae  cernuntur,  quae 
quousque  porriguntur,  eo  usque  ossis  laesio  tendit  et  hic  quidem  limes  in 
resecandis  ossibus  probe  notandus  est. 

Contraindicationem  resectionis  post  vulnera  sclopetaria  Beck  praecipue 
in  magno  ambitu  comminutionis  partium  durarum  collocat,  quia  resectione 
superficies  nimia  vulneris  partium  mollium  efficiatur,  suppuratio  ad  inducendam 
cicatricem  profusa  requiratur,  facilius  colliquescentia  partium  mollium  oriatur, 
ablata  majore  ossis  parte  extremitatis  functio  in  perpetuum  turbetur,  itaque, 
si  res  prospere  cedat,  membrum  inutile  et  molestum  servetur,  aut  resecta 
magna  ossis  portione,  si  vasa  nutritia  simul  auferantur,  pars  relicta  facile 
emoriatur;  omittendam  porro  censet  resectionem,  si  a fracturae  loco  haud 
amplo  fissurae  longius  protendantur  seriusque  suppuratio  accessura  sit.  Quod 
ad  magnum  comminutionis  ambitum  attinet,  definitio  admodum  relativa  est. 
B.  Langenbeck  in  quodam  casu,  id  quod  historia  morbi  Ottonis  docet, 
humeri  fracturam  pollices  4%  patentem  pro  resectionis  contraindicatione  non 
habuit,  qui  comminutionis  ambitus  certe  magnus  appellari  meretur.  Eventus 
Langenbeckii  sententiam  tuetur,  nam  per  extensionem  pollicum  3%  resectum 
os  regeneratum  est  et  extremitas  usui  inservit.  Langenbeck  etiam  pollices 
6 e tibiae  continuitate  resecuit,  quo  facto  completa  ossis  regeneratio  accessit. 
Eadem  est  ratio  superficiei  vulnerariae  amplae,  de  qua  infra,  contraindicationes 
generales  expositurus,  disseram.  Metus  auferendorum  ossis  vasorum  nutritio- 
rum per  resectionem  partis  majoris,  qua  partem  relictam  emori  dicunt,  certo 
inanis  est,  quoniam  periosteum  ossi  relicto,  nimirum  sano,  materiam  nutritiam 
suppeditat,  sin  vero  itinere  ad  telam  medullarem  inde  a resectionis  superficie 
commeatus  ei  praecluditur,  aliunde  nutrimenta  petit  osseque  regenerato  pristi- 
num commercium  restituitur;  si  vera  enim  esset  illa  objectio,  quisque  truncus 
brevis  amputati  ossis  multo  facilius  emoreretur.  Longe  aliter  res  sese  habet, 
si  magnam  vulnerationem  partium  mollium  earumque  contusionem,  quae  minime 
spem  admittunt,  fore  ut  extremitas  mobilis  servetur,  porro  si  discisionem  arte- 
riarum et  nervorum  principalium  intuemur,  ubi  enim  laesio  ipsa  quasi  ampu- 
tavit, de  artu  servando  non  amplius  cogitare  licet  et  amputatio  ad  corrigen- 
dum vulnus  inservit.  B.  Langenbeck,  si  articuli  genu  vulnerationibus  afflicti 
belli  tempore  longius  deportandi  sint,  amputationem  haud  mora  instituendam, 
superiores  autem  artus  protinus  resecandos  judicat. 


17 


2.  Vulnera,  quibus  corpora  aliena  finibus  articularibus  firmiter  infixa 
sunt,  quae  alio  modo  auferri  nequeunt,  partialem  articuli  resectionem  indicant. 
Quae  indicatio,  cujus  supra  mentionem  feci,  rarissime  sola  exstat,  sed  plerum- 
que cum  finium  articularium  fractura  consociata.  Ceterum  haec  indicatio  ad- 
modum restringenda  est,  non  semper  enim  corpus  alienum  parti  articulari  in- 
fixum sufficientem  resectionis,  multo  autem  minus  amputationis,  ut  Zang 
statuit,  causam  praebet.  Heister,  Percy,  Guthrie,  Hennen,  Langen- 
beck,  alii  glandem  removere  studuerunt,  id  quod  aptis  partium  mollium  in- 
cisionibus plerumque  contigit.  Dani  bello  Holsatico  sclopeta  ita  armaverant, 
ut  pulveri  pyrio  lamina  plumbea,  huic  autem  duae  glandes  impositae  essent. 
Lamina  plumbea,  tardius  projecta,  saepe,  ut  Langenbeck  deprehendit,  ossi 
inhaerebat.  Quodsi  glans  longius  post  tempus,  orta  partium  vicinarum  suppu- 
ratione, in  telam  osseam  altius  descendat,  Hennen  propter  ingentem  inflam- 
mationem, suppurationem,  febrem  amputationem  putat  indicatam.  Nihil  autem 
est,  quod  hic  resectionem  omitti  jubeat,  quae  ejusmodi  in  casibus  debitum 
locum  sibi  vindicat. 

3.  Luxationes  cum  capitis  articularis  per  vulnus  partium  mollium  excessu 
complicatae,  perinde  ac  simplices  inveteratae,  repositionem  haud  admittentes, 
ubi  pars  articularis  egressa  ita  locata  est,  ut  membri  usus  graviter  impediatur 
aut  prorsus  evertatur,  resectionem  partis  articularis  haud  reponendae  flagitant. 
Cooper  terminum,  intra  quem  vetusta  luxatio  reponi  queat,  quatuor  mensium 
constituit,  nostro  autem  tempore,  quum  adhibito  chloroformo  musculi  possint 
relaxari,  post  multo  longius  temporis  spatium  repositionem  tentare  licet. 

B.  Morbi  organici. 

1.  Necrosis  partium  articularium  resectionem  secundum  generales  indi- 
cationes, quibus  corpora  aliena  extrahuntur,  expostulat,  eo  interposito  discri- 
mine, ut  hic  etiam  serra  in  sejunctionis  loco  adhiberi  debeat.  Ried  iis  in 
casibus,  quibus  necrosis  finium  articularium  statui  consueverit,  plerumque  ma- 
lum cum  spontanea  epiphysium  diastasi  esse  confusum  retulit,  quare  necrosin 
e numero  momentorum  indicantium  relegavit,  quae  tamen  sententia  argumentis 
probari  non  videtur.  Ossium  fines  glandibus  languidis  sine  partium  mollium 
perforatione,  sola  nimirum  conquassatione,  laedi  possunt,  quo  facto,  etiamsi 
os  comminutum  non  est,  pars  ejus  saltem,  vasis  nutritiis  ossis  vibrationibus 

raptis,  necrotica  fit.  Saepe  partes  molles  citra  ossis  fracturam  glandibus 
trajiciuntur,  nihilominus  postea  sequestria  eliminantur.  Haud  secus  quaeque 
inflammatio  acuta  periostei  ossisque  ipsius  necrosin  efficiat  necesse  est,  stasi 
enim  inflammatoria  celeriter  intrante,  in  tela  ossea  cedere  nescia  vasorum  nu- 
tritiorum ruptura  debet  oriri,  quem  processum  nullus  medicorum  cariei  assigna- 
bit. Argumentum,  quod  resectiones  necrosi  indicari  optime  probat,  panaritia 
periostei  traumatica  et  rheumatica  exhibent,  quibus  periosteum  totius  saepe 
phalangis  solvitur  eamque  necrosi  submittit.  L a ngenb  e ck  casum  observavit, 
quo  totus  humerus  necroticus  extrahi  poterat;  in  ossibus  quidem  tubulosis 
majoribus  necrosis  utplurimum  inter  epiphysin  et  diaphysin  terminatur,  in  pha- 
langibus autem  epiphysis  simul  necrosi  solet  corripi.  Hoc  tamen  resectionem 
nunquam  vetat,  nam  ossis  regeneratio  semper  exspectanda  est.  Necrosi  totali, 
eallus  periosteo  exsudatus,  priusquam  eliminatio  absolvitur,  os  emortuum  se- 
movet et  quanquam  granulationes  inter  periosteum  et  os  partem  necroticam 
extrudere  valent,  tamen  adhibita  resectione  succurrendum  est,  alioquin  enim 
et  tempus  et  vires  consumuntur  fereque  semper  deformitates  oriuntur.  Phalange 
post  resectionem  regenerata,  digitus  quidem  aliquanto  latior  breviorque  reddi- 
tur, sed  leve  hoc  incommodum  aequiparari  nequit  mutilati onibus,  quae  sub- 
nascuntur, si  rei  cursum  fieri  patiamur,  quemadmodum,  ut  Goethii  verbis  utar, 
»es  gehn  zu  lassen,  wie’s  Gott  gefallt «.  His  in  casibus  amputare  barbarum 
est,  B.  Langenbeck  prognosin  resectionis  prosperrimam  esse  expertus  est, 
etiamsi  inanitio  sit  maxima. 

2.  Osteotuberculosis  finium  articularium  tum  demum  resectionem  eorum 
exigit,  cum  tuberculosus  processus  absolutus  est.  Haec  tuberculosis  triplici 
forma  epiphyses  adgreditur:  a)  tuberculosa  ossium  inflammatio  existit,  tuber- 
culorum depositionem  excipiens;  tubercula  telam  osseam  mechanice  irritant  et 
corporum  alienorum  instar  inflammationem  evocant;  b)  inflammatio  aliqua  in 
tuberculorum  depositionem  exit,  vigente  inprimis  tuberculosi  acuta;  c)  ossium 
inflatio  atque  inflammatio  oriuntur  sine  tuberculorum  depositione;  causa  fortasse 
in  hypertrophica  telae  medullaris  evolutione  cernitur,  saepe  enim  nulla  inve- 
niuntur tubercula  deposita,  si  qua  sejunctis  epiphysibus  tubercula  extrusa  sunt. 
Caries  articulorum  resectionem  indicat,  si  curatio  universa  incassum  adhibita 
partesque  molles  processu  morboso  nondum  nimis  destructae  sunt.  B Iasius 
et  recentiores  chirurgi  opinantur,  plerisque  in  exemplis  cariei  sic  dictae  arti- 
cularis, ubi  inter  amputationem  et  resectionem  delectus  habendus  est,  arthro- 

cacen  Rustii  non  existere,  sed  os,  excepta  asperitate  secundaria,  interstitiali 
absorptione  inducta,  sanum,  interiora  ejus  processu  pathologico  libera  esse, 
destructionem  ossis  a facie  articulari  exiisse,  plerumque  non  altius  descendere, 
resectione  semper  probe  auferri,  itaque  perperam  eos  agere,  qui  ad  proces- 
sum morbosum  radicitus  tollendum  de  administranda  resectione  dubitent.  Bla- 
sius  commonstravit,  articuli  cubiti  resectionem  cariei  causa  in  casibus  62  esse 
institutam,  et  quidem  in  45  totalem,  in  15  partialem,  duobus  in  casibus  tra- 
ditum non  est,  quantum  articuli  demtum  sit.  Inter  resectiones  totales  45  quin- 
que in  mortem  exierunt,  uno  in  casu  brachii  amputationem  fieri  necesse  fuit, 
tribus  in  casibus  eventus  non  est  indicatus,  in  reliquis  36  sanatio  contigit. 
Qualis  postea  articuli  cubiti  conditio  fuerit,  septem  in  casibus  haud  adnotatur, 
in  29  articulus  exstitit  artificialis,  nullo  in  casu  exitus  in  ancylosin  innotuit, 
quae  vero  post  partialem  resectionem  accessit:  inter  15  aegrotos  duo  mortem 
occubuerunt,  tres  cum,  quinque  sine  ancylosi  sanabantur,  qualis  reliquorum  5 
sanatio  fuerit,  traditum  non  est.  Quod  igitur  ad  ancylosin  pertinet,  introitus 
ejus  resectione  totali  certius  quam  partiali  vitatus  est.  Syme  ergo  omnibus 
in  casibus,  quibus  resectio  cubitalis  propter  organicum  ossium  morbum  insti- 
tuatur, omnes  fines  articulares  tres  resecari  jubet,  etiamsi  unus  eorum  sanus 
appareat.  Experientia,  inquit,  nos  docuit,  si  ulla  faciei  articularis  portio  re- 
linquatur, operationem  serius  esse  repetendam,  causam  minus  in  pathologica 
ipsius  cartilaginis  conditione,  quam  involucri  synovialis  ossisque  spongiosi  subter 
eo  positi  cerni,  cujus  proclivitas  ad  morbosam  actionem  laesione  viciniae  illata 
sit  adaucta,  quam  ob  causam  tota  superficies  cartilaginea  operatione  debeat 
removeri.  Huc  etiam  illud,  quod  Blasius  observavit,  pertinet,  multis  in 
exemplis  cariei  sic  dictae  articularis,  quibus  non  os  primarium  morbi  focum 
sistat,  haud  raro  superficiem  cartilagineam  integram  videri,  accuratiore  autem 
examine  intelligi,  cartilaginem  soli  tantum  ossi  insidere,  aut  parum  et  ex  parte 
adhaerere,  ita  ut  vulsella  facile  auferatur  et  sub  ea  ossis  superficies  tanquam 
tegmento  holosericeo  obducta  reperiatur;  talis  extremitas  articularis,  si  status 
pathologicus  ejus  praetermitteretur  et  resectio  negligeretur,  a sanatione  abhor- 
reret. Haud  aliter  res  sese  habet,  si  morbus  ab  ipso  osse  orsus  et  extremi- 
tas articularis  eodem  processu  correpta  est,  externe  autem  parum  vel  nihil 
mutata  apparet.  Administrata  totali  resectione,  illud  fieri  nequit. 

3.  Ancylosis  perfecta,  qua  superficies  articulares  ossea  materie  concretae 
in  unum  quasi  coaluerunt  et  membri  usus  tollitur,  particulae  osseae  excisionem 

reposcit,  nam  simplex  diseisio  articuli  ancylotici  per  serram  certe  plerisque  in 
casibus  propter  spatii  defectum  ad  motus  methodicos  non  sufficit.  Syme  et 
B.  Langenbeck  sententiam  profitentur,  ancylosis  introitum  nonnisi  a neglecto 
articuli  resecti  motu  pendere,  imo  articulum  artificialem  formari,  ubicunque 
absoluta  membri  quiete  ancylosis  non  inducatur.  Textor  quidem  articulum 
cubiti  ancyloticum  resecuit,  Gurdon  Buck  modo  ulnae  finem  articularem  per 
longitudinem  poli.  1%  serra  abstulit,  utroque  autem  in  casu  ancylosis  rediit. 
Si  fieri  potest,  ut  verae  ancyloses  violenta  extensione,  musculis  chloroformi 
usu  relaxatis,  sanentur,  id  quod  Langenbeck  in  commentatione  de  contra- 
ctura et  ancylosi  genu  confirmavit,  facilius  sane  continget,  ut  recens  concretio 
callosa  resectione  administrata  in  artificialem  articulum  mutetur.  Quod  si  per- 
petrari nequit,  articuli  ancylotici  resectioni  nulla  obstat  dubitatio,  alia  vero 
adversatur  causa,  quam  supra  jam  innui,  nova  scilicet  Langenbeckii  ancy- 
losibus  medendi  methodus.  In  commentatione  enim  modo  allegata  haec  habet: 
«rarissime  quidem  ea  ancyloseos  perfectae  reperitur  species,  qua  superficies 
articulares  ossea  materie  concretae  in  unum  quasi  coaluerunt.  Quem  Kiliae 
vidi  casum  hujusmodi  ancyloseos  genu,  anaestheticis  nondum  repertis,  resectione 
sanavi.  Quare  dijudicare  non  ausim,  an  fieri  possit,  ut  ancylosis  genu  totalis 
ossea  subitaneo  tractu  frangatur  sine  ullo  fracturae  femoris  aut  tibiae  periculo. 
Equidem  vix  dubitem,  quum  iis,  quae  inspicere  licuit,  speciminibus  callum, 
in  quem  superficies  articulares  abierant,  osseum  repererim,  fragilem  ac  spon- 
giosum. « Langenbeck  igitur  arbitratur,  concretionibus  ancyloticis  vel  firmissi- 
mis, chloroformi  usu  musculis  relaxatis,  violenta  extensione  separationem  sine 
fracturae  periculo  perfici  posse,  quia  substantia  intermedia  spongiosam  habeat 
indolem.  Quod  hucusque  tantum  ad  genu  articulationem  referebatur,  haud 
dubie  quoque  ad  articulos  superioris  extremitatis  transferri  poterit,  ita  ut  re- 
sectionis indicatio  hocce  modo  restringi  videatur,  quum  agendi  ratio  facilior  et 
tutior  praeferri  mereatur  et  ad  resectionem  tantum  confugiendum  sit,  si  ulte- 
rior observatio  casus  offerat,  quibus  metuamus  oportet,  ne  motibus  violentis 
fracturae  inducantur. 

4.  Pseudarthrosis  resectionem  spurii  articuli  indicat,  si  membri  usus  eo 
tollitur;  etenim  methodi  hactenus  usitatae,  spurium  articulum  ad  solidam  adigendi 
conjunctionem,  plus  minus  incertae  sunt.  Partialis  quoque  resectio  haud  suf- 
ficit, quoniam  duae  superficies  resectionis  usque  ad  concretionem  contactum 
immediatum  et  absolutam  quietem  alant  necesse  est. 

5.  Pseudoplasmata  bonae  indolis  articulorum,  nisi  terminos  generalis  in- 
dicationis excedunt,  resectionem  fieri  jubent.  In  enchondromate,  quod  internis 
medicamentis  sanari  nequit,  Langenbeck  excisionem  proponit  cuneorum  cum 
subsequente  sanatione  et  partialis  exstirpationis  repetitione,  si  magnus  mali 
ambitus  sit,  donec  ultimo  actu  tumor  resectione  articuli  prorsus  auferatur. 
Exostoses  raro  articulorum  resectioni  ansam  praebent,  syphiliticae  tunc  tan- 
tum, cum  Kalii  jodati  usus  frustraneus  fuit.  Osteosarcoma  quoque,  tumor  ossis 
inflammatorius  benignus,  qui,  ordi ens  a tela  medullari,  luxuriatione  ossis  strata 
peripherica  perrumpit,  resectionem  articulorum  exigere  potest.  Omnes  osteo- 
carcinomatis  varietates  (solus  scirrhus  fibrosus  ossibus  parcit)  prognosin  malam 
offerunt  et  a Langenbeck,  inprimis  acuta  evolutione,  »Noli  me  tangere « existi- 
mantur. 

Contraindicationes  resectionis  ossium  ab  aegroti  constitutione  pendere  pos- 
sunt, inprimis  si  morbi  articularis  causa  in  ea  cernitur;  sin  causa  interna  am- 
putationis contraindicationem  non  sistit,  etiam  resectionis  sistere  non  potest, 
quae  res  igitur  in  delectum  alterutrius  operationis  influere  non  debet.  Virium 
modus  deterior  videri  potest,  quam  qui  tam  gravem  operationem  admittat, 
attamen  hac  etiam  parte  non  raro  de  relativa  vulnerationis  gravitate  perperam 
judicatur.  Semper  a resectione  vasorum  nervorumque  majorum  laesio  abest, 
quorum  discisionem  quaeque  amputatio  exigit,  et  haec  quidem  res  ad  dijudi- 
candam vulnerationis  gravitatem  summi  est  momenti.  Sanguinis  jactura  jam 
eapropter  multo  parcior  efficitur  resectionibus,  quod  amputatione  sanguis  de- 
perditur, qui  membro  amputato  continetur  et  non  solum  huic  providet,  sed 
etiam,  si  debilis  est  aeger,  universo  opitulatur  corpori,  nam  per  aliquod  tem- 
pus minor  sanguinis  copia  per  cor  et  reliquum  corpus  circumfertur;  praeterea 
sanguinis  per  corpus  distributio  non  obturatione  majoris  arteriarum  trunci  mu- 
tatur. Quodsi  vulnerationis  gravitatem  ex  mathematica  vulneris  amplitudine 
metimur,  pro  singulis  articulis  et  specialibus  resectionis  rationibus  modo  majo- 
rem modo  minorem  reperimus,  quam  in  amputationibus;  recte  autem  Blasius 
adnotat,  vulnus  non  esse  magnitudinem  mathematicam,  itaque  efficacitatem  ejus 
in  corpus  non  e solo  ambitu  esse  metiendam.  Principem  contraindicationem 
resectionis  adversarii  certe  in  laboriosa  curatione  secundaria  collocant;  obtu- 
rato amputationis  vulnere,  curatio  absoluta  est,  post  resectionem  vero  secun- 
dus illius  actus  tunc  incipit,  nempe  restitutio  mobilitatis  articuli. 

III.  B.  Langenbeckii  methodus,  extremitatis  superioris  articulos  resecandi  et 
resectos  curandi;  ossium  regeneratio. 

1.  Resectio  articuli  Siumeri. 

Facies  articularis  scapulae  foveam  exhibet  oblongo-ovatam,  haud  profun- 
dam, strato  cartilagineo  obductam,  cujus  margo  processu  fibroso  - cartilagineo 
firmatur;  caput  ossis  humeri,  cartilagine  quoque  obductum,  faciem  articularem 
ostendit  semiglobosam , sursum  et  introrsum  spectantem,  bis  tertia  fere  parte 
majorem  superficie  scapulae  articulari.  Quae  facies  levi  strictura,  collo,  a duabus 
sejungitur  eminentiis,  anteriore  exiliore,  tuberculo  minore,  posteriore  ampliore, 
tuberculo  majore;  ambo  tubercula  sulco  pro  tendine  musculi  bicipitis  separantur. 
Articulus,  maximam  partem  arthrodia,  superne  initio  acromii  et  extremitate  ex- 
teriore claviculae,  nec  non  processu  coracoideo  tegitur.  Utraque  pars  articularis 
inter  se  conjungitur  capsula  articulari,  quae  pluribus  processibus  ligamentosis,  ab 
acromio  et  processu  coracoideo  proficiscentibus,  perinde  ac  tendine  musculi  su- 
pra — et  infraspinati,  teritis  minoris,  tuberculo  majori  adhaerescentibus,  denique 
expansione  musculi  subscapularis,  tuberculo  majori  insidentis,  firmatur.  Plus  bis 
tertia  articuli  humeri  parte,  totum  nempe  latus  externum,  nec  non  anterius  et 
posterius,  praeterea  musculo  deltoideo  tegitur,  qui  ab  inferiore  margine  partis  ter- 
tiae exterioris  claviculae,  acromii  et  ab  inferiore  dimidio  spinae  scapulae  ordiens, 
cristae  humeri  externae,  in  parte  ejus  tertia  superiori,  affigitur.  Figura  igitur 
triquetra  est,  basi  sursum,  apice  deorsum  spectante;  facies  inferior  aponeurosi 
obducitur,  quae  impedit,  quominus  partibus  subjectis  adhaerescat.  Vena  ce- 
phalica in  sulco  inter  musc.  deltoidem  et  pectoralem  majorem  decurrit,  vel 
supra,  vel  infra  claviculam  in  venam  subclaviam  inosculans.  Arteria  circum- 
flexa humeri  posterior  recta  ex  axillari  retrorsum  tendit,  humeri  bis  tertiam 
partem  ambit,  in  musculo  deltoideo  et  caspula  articulari  terminatur;  circumflexa 
anterior,  recta  antrorsum  subter  musculum  coracobrachialem  et  caput  breve 
bicipitis  pergens,  musc.  subscapulari  capsulaeque  suppeditat  ramos  pariterque 
in  musculo  deltoideo  finitur.  Nervus  circumflexus  humeri  e plexu  brachiali 
retrorsum  et  extrorsum  inter  caput  longum  bicipitis  collumque  humeri  ad 
posteriorem  marginem  et  superficiem  musc.  deltoidei  adscendit  ejusque  discisio 
paralysin  musculi  dicti  efficit. 

Ad  resecandum  articulum  formatio  lobi  triquetri,  quadrangularis,  teretius- 
culi  aut  semilunaris,  qualem  Sabatier,  Manne,  Bell,  Percy,  Morel, 

Wattmann,  Schuh,  Moreau,  Textor,  alii  proponunt,  minime  idonea  est, 
quia  vulnus  nimis  amplum  oritur,  deltoideus  totus  dissecatur  cumque  eo  tam 
arteriae  quam  nervus  circumflexus  humeri  disciduntur,  quo  fit,  ut  functio  musc. 
deltoid.  tollatur,  sanatio  prohibeatur  et  eventus  infaustus  reddatur.  Eadem 
dicenda  sunt  de  incisuris  longitudinalibus  cum  accessoriis  incisionibus  figu- 
ram V , 7,  T,  — | habentibus ; incisura  subcutanea,  transversim  per  deltoideum 
duce  B au  dens  ducta,  parum  differentiae  praebet.  Beck  in  commentatione 
de  vulneribus  sclopetariis  sententiam  profitetur,  incisuram  in  latere  hujus  arti- 
culi exteriore  factam  id  habere  incommodi,  quod  longus  bicipitis  tendo  non 
satis  facile  possit  discindi.  Equidem,  nisi  nervus  circumflexus  humeri  simul 
dissecaretur,  summum  fore  commodum,  quod  incisione  longitudinali  exteriori 
citra  voluntatem  musculi  bicipitis  tendo  longus  servetur,  censeo.  Omnes  chi- 
rurgi musc.  bicipitis  tendinem  servare  student,  Beck  dolendum  esse  putat, 
quod  haud  satis  facile  possit  discindi.  B.  Langenbeck  scalpello  solido,  ma- 
nubrium firmum  breveque  habente,  fibras  musculi  deltoidei  longitudinales  se- 
quens, ab  interiore  acromii  margine  incisuram  longitudinalem  super  tuberculum 
majus  aut  minus  juxta  externum  aut  internum  latus  tendinis  longi  musc.  bici- 
pitis ducit,  a tuberculo  inde  quam  proxime  ab  osse  tendinem  ejusque  vaginam 
e sulco  intertuberculari  enucleat,  hamulis  obtusis  ad  latus  eum  distineri  jubet, 
deinde  scalpello  solido  antice  retuso -obrotundato  separationem  musc.  supra-  et 
infraspinati  teretisque  minoris  a tuberculo  majore  instituit,  dum  brachium  intense 
retrorsum  rotatur  et  operationem  facturus,  laminae  fere  planitie  versus  os  directa, 
scalpellum  ossi  proximum  tenet;  tum  humerus  extrorsum  rotatur  et  eodem  modo 
musc.  subscapularis  a tuberculo  minore  diducitur.  Quo  facto  chirurgus,  manu 
sinistra  caput  humeri  paulo  antrorsum  adurgens,  capsulam  percidit  et  per  vulnus 
externum  caput  humeri  liberum  protrudit.  Proinde  vulnus  externum  non  eam 
longitudinem,  quam  os  postea  serra  auferendum,  habeat  necesse  est.  Tunc  ad- 
minister, forcipe  ossium  utens,  partem  protrusam  utraque  manu  prehendit,  forcipe 
ossium  caput  humeri  perpendiculariter  in  altum  trahens,  deinde  m.  bicipitis  ten- 
dinem in  vulnus  remittens.  Raspatorii  ope  periosteum  utrinque  ab  humero  caute 
diducitur,  quousque  ossis  conditio  morbosa  extenditur.  Chirurgus  infra  manus 
administri  forcipem  ossium  sinistra  manu  prehendit,  dextraque  manu  os  mor- 
bosum, serram  in  substantiam  osseam  sanam  dirigens,  horizontaliter  rescindit. 

Totum  vulnus  aeque  ac  articuli  cavum  pro  re  nata  aut  linteo  concerpto 
expletur,  aut  simpliciter  reunitur,  et  si  vulnera  longa  sunt,  orarum  angulus 

superior  et  inferior  suturis  aliquot  committuntur.  Splenium  humefactum  frigi- 
dum vulneri  superimponitur  fasciaque  flanellanea  extremitas  superior  thoraci 
affigitur,  antibrachium  angulo  recto  flexum  tenetur,  aut  sola  mitella  sustentatur. 
Aegroto  dein  opii  dosis  praebetur.  Si  primo  post  operationem  die  symptomata 
haud  exigunt,  ligatura  non  renovatur.  Secundo  die  in  vulnus  caute  instituun- 
tur injectiones,  simplex  additur  ligatura,  brachium  linteis  thoraci  adnectitur, 
fortasse  pulvinaribus  nonnullis  fulcitur;  eadem  insequentibus  diebus  agenda  sunt. 

Secretum  ubi  malum  est,  in  totum  vulnus  quotidie  argenti  nitri  solutio 
(gr.  1)  oi  injicitur  et  linamentum  eadem  solutione  imbutum  immittitur,  quo  facto 
sanatio  plerumque  egregie  cedit.  Impedire  studeamus,  quominus  humerus  musc, 
pectorali  majore  antrorsum  trahatur,  quare,  quoad  aeger  id  sustinet,  cubitus 
antice  pectori  ita  affigitur,  ut  humeri  finis  superior  resectus  a vulnere  remo- 
veatur et  retrorsum  adurgeatur.  Proinde  humerus  ferula  chartacea,  usque  ad 
fossam  axillarem  porrecta,  munitur  totaque  extremitas  in  ferula  ex  filis  ferreis 
confecta  collocatur,  quae  postice  sinuositatem  scapulae  amplectendae  aptam  et 
in  articulo  cubitali  flexuram  rectangulam  habet.  Ad  perfectam  usque  vulneris 
cicatrisationem  haec  continuantur. 

S.  Resectio  articuli  cubitalis. 

Inferior  humeri  finis,  qui  latus,  ab  anterioribus  versus  posteriora  com- 
pressus leviterque  planus  apparet,  processum  format  articularem,  cujus  dimidium 
externum  aliquanto  minus  eminentiam  rotundiusculam,  condylum,  exhibet,  quae 
cum  capituli  radii  fovea  consentanea  articulationem  init;  dimidium  internum 
paulo  latius,  trochlea,  excisura  rotundiuscula  finis  superioris  ulnae  excipitur. 
Proxime  supra  processum  articularem  utrinque  tuberositates,  externa  et  interna, 
reperiuntur,  musculorum  insertioni  inservientes.  Articulus  inter  radium  et  ulnam 
ita  formatur,  ut  margo  internus  semirotundus  capituli  patelliformis  radii  cum 
fovea . semilunari  correspondente  lateris  exterioris  ulnae  coeat.  Munimentum 
praebet  ligamentum  annulare,  quod  radii  finem  articularem  ambit  marginique 
anteriori  et  posteriori  cavitatis  sigmoideae  ulnae  affigitur.  Conjunctio  utriusque 
ossis  antibrachii  cum  osse  humeri  ligamento  anteriore  et  duobus  lateralibus 
efficitur,  quorum  posteriora  a circuitu  utriusque  tuberositatis  oriuntur  et  utrique 
olecrani  lateri  affiguntur;  externum  praeterea  ligamentum  radii  annulare  firmat. 
Ambo  articuli  tunica  synoviali  communi  vestiuntur.  Partium  mollium  distributio 
circa  articulum  cubiti  admodum  inaequalis  est,  nam  anteriori  faciei  stratum 

crassum  complurium  musculorum  cum  vasis  nervisque  gravissimis  insidet, 
posteriori  faciei  solus  musculus  triceps,  olecrano  affixus,  et  nervus  ulnaris,  in 
sulco  inter  olecranon  et  tuberos.  internam  decurrens.  Quemadmodum  in  hu- 
meri articulo  transversa  discisio  musculi  deltoidei,  ita  tricipitis  in  cubitali  arti- 
culo vitanda  est,  alioquin  enim,  orta  cicatrisatione,  antibrachii  extensio,  ne 
dicam  tollitur,  certe  plurimis  in  casibus  imperfecta  redditur  et  vulnus  peramplum 
efficitur.  Transversa  discisio  propterea  quoque  cavenda  est,  quod  postea  motus 
instituendi  aggravantur  multumque  prohibentur.  Ried  quidem  in  opere  »de 
resectionibus « discisionem  tendinis  musculi  tricipitis,  ait,  in  omnibus  totalibus 
resectionibus  nullius  esse  momenti,  quoniam  ejus  insertio  deleatur.  Sententia 
autem,  quam  Moreau  sen.  et  jun.  profitentur,  antibrachii  extensionem  resecto 
cubito  tantummodo  in  membri  delapsu  cerni,  si  flexorum  contractio  desinat, 
a recentioribus  omnino  refutata  est;  nam  si  quibusdam  in  casibus  illud  evenit, 
causa  magis  in  tricipitis  laniatione  quam  in  eo  collocanda  videtur,  quod  abla- 
tis ossibus  insertio  musculi  interierit.  Syme  in  exemplo,  quo  postea  mem- 
brum resectum  cultro  anatomico  examinare  licuit,  totum  musculum  substantia 
intermedia,  recens  formata,  ulnae  fini  affixum  deprehendit.  Item  Blasius  bis 
post  cubiti  resectionem  totalem,  de  qua  in  commentario  (Beitrage  zur  pract. 
Cbirurgie)  exposuit,  inter  articuli  cubitalis  extensionem  perspicue  contractiones 
musc.  tricipitis  sensit,  id  quod  Syme  et  B.  Langenbeck  fieri  confirmant. 
Proinde  methodi  a Park  et  Syme  propositae,  qui  viri  per  incisuram  longi- 
tudinalem in  posteriore  articuli  latere,  proxime  supra  eum,  incisionem  trans- 
versam duxerunt,  a Simson,  qui  praeter  superiorem  incisuram  transversam 
quoque  inferiorem  fecit,  a Thore,  qui  inde  a media  incisurae  longitudinalis 
parte  transversalem,  forma  | — , extrorsum  in  articulum  radio-humeralem  pro- 
ponit, propter  nimiam  vulneris  amplitudinem  repudiandae  sunt;  incisio  lobularis 
triquetra,  a Textor  commendata,  basi  deorsum  spectante,  memoratum  incom- 
modum vitari  non  patitur,  multo  minus  autem  incisura  a Moreau  laudata, 
formam  |— | habens.  Jaeger  etiam  per  incisuram  longitudinalem  secundum 
directionem  nervi  ulnaris,  quem  ex  vagina  sua  enucleat,  supra  olecranon  in- 
cisionem transversam  usque  ad  humeri  condylum  ducit;  Blasius,  nudato 
nervo  ulnari,  incisuram  addit  cruciatam.  Si  Park,  facta  incisione  longitudinali, 
et  Chassaignac  de  servando  nervo  ulnari  cogitassent,  methodus  eorum  imi- 
tatu digna  foret.  Incommodum  vero  harum  methodorum  omnium  in  eo  est, 
quod  aliis  musculus  triceps  transversim  disciditur,  aliis  nervus  ulnaris  secatur. 

Hinc  B.  Langenbeck  resectionem  cubiti  hoc  modo  administrat:  scalpello  brevi 
et  firmo  incisuram  facit  longitudinalem  in  latere  posteriore  articuli  cubitalis 
per  musc.  tricipitem,  ubi  tendinosus  evadere  coepit,  usque  ad  olecranon;  duo 
longitudinis  pollices  ut  plurimum  sufficiunt;  dum  utrinque  per  hamulos  orae 
vulneris  distinentur,  chirurgus  scalpello  brevi,  antice  capitato,  musculares  in- 
sertiones diducit,  proxime  substantiam  osseam  sequens,  capsulam  antibrachio 
paululum  flexo  aperit,  ab  olecrano  ad  condylum  internum  transit,  os  iterum 
proxime  sequens,  nervum  ulnarem  cum  vagina  sua  et  parca  telae  cellularis 
portione  ita  enucleat,  ut  in  conspectum  haud  prodeat,  fasciculum,  quo  nervus 
ulnaris  contineri  debet,  hamulis  teneri  jubet  et  scalpellum  semper  juxta  os  de- 
ducens musculos  a condylo  externo,  nec  non  ligamenta  lateralia  sejungit,  par- 
tem humeri  articularem,  antibrachio  intense  flexo,  e vulnere  externo  elevat, 
quo  facto  ab  administro  ossium  forcipe  prehenditur  et  sursum  trahitur;  tum 
periosteum  diducitur  et  os,  dum  chirurgus  sinistram  manum  ossium  forcipi 
admovet,  serra  aufertur.  Eodem  modo  antibrachii  articulationes  removentur, 
quae  ambae  simul  serra  resecantur.  Quodsi  resectio  ob  organicum  articuli 
morbum  instituitur,  residua  morbosa  partibus  mollibus  adhaerentia  deinceps 
auferuntur,  factis,  si  vitari  nequeunt,  incisuris  transversis.  Summi  esse  vide- 
tur momenti,  ut  nervus  ulnaris,  id  quod  Jaeger  et  Blasius  fieri  jubent, 
minime  ex  vagina  sua  enucleetur,  partim  quia  nervus  vagina  privatus  in  cavo 
suppurante  liber  tunc  residet,  partim  quia  procedente  ossis  regeneratione  facile 
nervus  solidas  concretiones  inire  potest,  quibus  fit,  ut  motibus  serius  admini- 
stratis distentiones  ejus  oriantur.  Secundum  Langenbeckii  methodum  nervus 
discindi  nequit,  quoniam  scalpellum  ab  osse  non  removetur.  Ipse  cadavera 
saepius  examinavi,  posteaque  partem  ab  osse  ablatam  perquirens  nervum  ul- 
narem in  telae  cellulosae  strato  inveni.  Partes  molles  hac  methodo  difficilius 
dissolvi,  verum  non  est,  quia  ipsum  os  viam  indigitat;  imo  ne  ossa  quidem 
difficilius  removentur,  nam  vulnus,  cujus  longitudo  finis  articularis  humeri  la- 
titudinem aequat,  ad  ossa  commode  auferenda  sufficit;  effundendo  vulneris 
secreto  parva  apertura  in  angulo  ejus  inferiori  satisfacit. 

3.  Resectio  articulationum  digitorum. 

Syme  articulationum  digitorum  resectionem  repudiat,  quia,  si  omnia  optime 
cedant,  digitus  corrugatus  et  invalidus  remaneat;  Malgaigne  eandem  rejicit, 
quoniam  ancylosi  inevitabili  digitus  inutilis  reddatur;  Ried,  si  de  resectione 

inter  secundam  et  tertiam  phalangem  ambigitur,  tertiam  tantum  et  dimidiam 
secundam  phalangem,  amputata  secunda,  immolandam  censet.  Homines  totum 
per  annum  digitis  vix  utentes  illam  sententiam  fortasse  excusant,  nunquam 
probant,  quoniam  hoc  modo  chirurgiae  operativae  diffiditur,  quid  vero  agat 
opifex,  cui  etiam  tertia  phalange  ad  conquirendum  victum  opus  est?  Hac  parte 
eventus,  quos  B.  Langenbeck  obtinuit,  maximae  dignitatis  sunt.  In  latere 
extensorio,  inter  extensorum  tendines  et  vasa  digitalia  lateralia,  partes  molles 
findit,  periosteum  a phalange  diducit,  quousque  haec  resecanda  est,  serrula 
eam  aufert,  vulnus  exacte  acubus,  quae  insectorum  vocantur,  reunit  digitum- 
que immobilem  figi  curat. 

Reunio  vulneris  externi  per  primam  intentionem  digitorum  resectioni  con- 
ducit, dum  articulorum  majorum  resectio  angulum  apertum,  ad  ■emittendum 
secretum  largius,  servari  jubet;  attamen  majora  quoque  vulnera  exigunt,  ut 
eorum  pars,  nominatim  superior,  prima  intentione  uniatur.  Quod  obtinendi, 
collodii  usus  optimam  spem  pollicetur.  Vulneribus  suppurantibus  hoc  remedium 
admodum  periculosum  est,  quare  iis  in  casibus,  quibus  prima  intentio  impe- 
tranda, sed  curatio  idonea  non  erat,  collodii  usus  repudiatus  est.  Liceat  ergo, 
B.  Langenbeckii,  qui  collodium  contra  vulnera  egregio  successu  adhibuit, 
methodum  exponere.  Oblatis  vulneribus  incisivis  puris,  Langenbeck  su- 
turas, alteram  proxime  ab  altera,  ita  imponit,  ut  inter  binas  suturas  circum- 
volutas una  nodosa  collocetur.  Post  horas  16  — 24  eas  aufert,  ita  quidem, 
ut  primum  suturas  nodosas  extrahat;  nonnullae  sanguinis  guttae  e puncturis 
profluentes,  utpote  localem  sanguinis  missionem  imitantes,  propter  hyperaemiam 
salutares  sunt.  Locus  linteolo  caute  dessicatur,  deinde  vulneris  oris  conglu- 
tinatis, quae  in  latere  suturis  circumvolutis  adhuc  continentur,  collodium  illi- 
nitur. Si  fila  gossypina  suturarum  convolutarum  fomentis  frigidis  fortasse 
humefacta  rursus  aruerunt,  his  etiam  collodium  illinitur,  ita  vero,  ut  fines 
prominentes  acuum  Carolinensium  eo  non  tangantur.  Siccato  collodio,  crusta 
solida  vulnus  tegit,  quae  oras  ejus  firmiter  continet.  Dein  acus  Carolinenses 
provide  extrahuntur,  circumvolutiones  autem  gossypinae  relinquuntur,  sanguinis 
guttae  e puncturis  manantes  desiccantur  novumque  collodii  stratum  tegmento 
vulneris  jam  formato  cutique  ambienti  illinitur,  ita  ut  collodii  siccati  contractio- 
nibus non  modo  firma  vulneris  cohaesio  efficiatur,  sed  etiam  localis  intume- 
scentia celerius  ad  resolutionem  adigatur.  Suturas  post  16  — 24  horas  remo- 
veri, maximi  momenti  est,  nam  si  acus  aut  suturae  nodosae  diutius  relinquuntur, 

puncturae  corporis  alieni  irritamento  ad  suppurationem  vergere  incipiunt,  quo 
facto  collodium  haud  prodest,  sed  nocet,  quippe  quod  pus  retineat.  Sin  autem, 
suturis  post  horas  16—24  ablatis,  collodium  in  earum  locum  substituitur, 
reunio  adeo  promta  et  perfecta  evadit,  ut  post  triduum,  delapso  collodio, 
nullum  cicatricis  vestigium  appareat,  imo  post  aliquot  hebdomades  oculus  ex- 
ercitatus vulneris  locum  non  amplius  detegat.  Exemplum  afferre  liceat:  L an- 
ge nb  e ck  destructam  nasi  alam  transplantatione  instauravit;  elapsis  hebdoma- 
dibus tribus  medici  dirimere  non  potuerunt,  unde  lobulum  cutaneum  desumserit, 
quia  omne  cicatricis  vestigium  abfuit. 

Partialis  obturatio  vulneris  externi  post  articulorum  majorum  resectionem 
tam  viribus  aegroti  parcit,  quum  minor  superficies  vulneraria  suppurationi  sub- 
mittatur, quam  curationis  tempus  reddit  brevius  et,  quod  gravissimum  est, 
ossis  resecti  regenerationem  multo  perfectiorem  admittit,  nam  suppuratio,  quae 
sequitur,  minus  profusa  est  et  superficierum  vulnerariarum  minor  ambitus  nudus 
jacet.  Proinde  in  resectione  articulationum  digitorum,  ubi  exsudatum  parcum, 
in  vulneris  cavitatem  exiguam  effusum,  postea  facile  resorbetur,  summi  pon- 
deris est,  ut  totum  vulnus  prima  reunione  sanetur. 

Quodsi  post  articulorum  sive  majorum  sive  minorum  resectionem  vulnus 
perfectam  induxit  cicatricem,  ad  instaurandum  articulum  motus  methodici  in- 
stituuntur, sat  enim  temporis  praeteriit,  ut  mediante  periosteo  relicto  os  rese- 
ctum callo  recente  reproduci  potuerit.  Motus  articuli  initio  tantum  sint  passivi, 
quoniam  aegrotus  partem,  quae  hactenus  tantas  molestias  ipsi  intulit,  aliquan- 
tum intendere  facile  negligit;  haud  raro  corpus  adhuc  ita  labefactum  est,  ut 
non  sine  difficultate  totam  extremitatem  multum  moveat.  Necesse  igitur  est, 
alium  illos  motus,  qui  singulari  articulo  congruunt,  instituere  et  quam  saepis- 
sime repetere.  Si  situ  quieto  diuturno,  cui  extremitas  inter  vulneris  curationem 
submittebatur,  tam  solidae  concretiones  loco  articuli  intraverunt,  ut  motus 
tantummodo  manci  possint  administrari,  tamen  ab  iis  non  abstineatur,  sed 
musculis  chloroformi  usu  relaxatis,  concretiones  novae,  vel  ductiles  adhuc  vel 
molles,  motu  provido  passivo  sed  valido,  si  fieri  potest,  diducantur.  Gravio- 
ribus in  casibus  hoc  saepius  repetatur,  donec  perfecta  mobilitas  restituta  sit. 
Quibus  factis  aegroto  imperandum  est,  ut  per  hebdomades  aut  menses  novum 
articulum  crebro  moveat,  etenim  mobilitas  non  solum  hac  ratione  magis  ma- 
gisque expeditur,  sed  etiam  vires  extremitatis  curatae  exercendo  ita  firmantur, 
ut  functionibus  suis  providere  debitoque  vigore  eas  administrare  queat. 

Notatu  dignissima  sunt  experimenta  a Chaussier  de  formatione  novorum 
articulorum  facta.  Hic,  cavo  articulari  coxae  incisione  aperto,  caput  et  collum 
femoris  protraxit  et  infra  trochanterem  abscidit,  et  animalia,  vulnere  deligato, 
suo  arbitrio  uti  sivit.  Vi  musculorum  finis  femoris  ad  os  ischii  propius  acce- 
debat; facies  secta,  paullatim  amissa  aspredine,  substantia  cartilagini  simili 
obducebatur;  nec  minus  is  locus  ossis  ischii,  cui  femur  appositum  erat,  carti- 
lagineam paullatim  speciem  induebat,  atque  interdum  magis  minusve  excavatus 
apparebat;  tela,  quae  circumerat,  cellulosa  capsulam  quandam  membranosam, 
fluidi  serosi  majorem  minoremve  copiam  continentem,  circum  novum  articulum 
effingebat.  In  cane  uno,  quatuor  annis  post  factum  experimentum,  femur  cum 
osse  ischii  ope  substantiae  fibroso  - cartilagineae  firmiter  conjunctum  motusque 
varios  admittens  repertum  est.  Similiter  jamKoeler  experimenti  causa  caput 
et  collum  femoris  in  canibus  amputarat.  Tertia  jam  septimana  animalia  femori 
rursus  inniti  coeperunt,  et  post  septimanas  quinque  jam  sine  magno  negotio 
currere  valebant.  Unus  ex  his  canibus  post  septimam  hebdomadem  necatus 
est;  ligamentum  capsulare  rursus  coaluerat,  nec  nisi  crassius  aliquanto  erat 
quam  in  altero  latere ; finis  femoris  praesectus  nova  substantia  ossea  coopertus 
erat,  cujus  in  superficie  permultae  eminentiae  acutae  conspiciebantur,  e quibus 
magna  vis  fibrarum  tendinosarum  versus  marginem  acetabuli  decurrebat;  hisque 
fibris  magna  adipis  copia  immixta  erat,  neque  vero  ullum  cartilaginis  vesti- 
gium novam  substantiam  obduxit.  Acetabulum  minus  profundum  erat,  quam 
esse  solet  et  cartilago  id  obvestiens  fere  tota,  exigua  tantum  parte  relicta, 
disparuerat.  Alius  canis  decem  septimanis  post  factam  operationem  inquisitus 
est;  extremum  ossis  itidem  nova  substantia  ossea  coopertum  erat  indeque  ro- 
tundatum apparebat;  nova  haec  substantia  nullas  ostendebat  eminentias,  sed 
prorsus  aequalis,  glabra,  et  in  parte  superiore  lamina  cartilaginea  obducta  erat, 
cujus  e parte  suprema  fila  tendinosa  in  acetabulum  immittebantur.  Similis  erat 
eventus  experimentorum,  quae  de  articulis  exstirpandis  instituerunt  Verman- 
dois,  Wachter,  Heine. 

Hoc  tamen  experimentis  relatis  et  Textoris  disquisitionibus  mortuorum 
complurium,  ante  multos  annos  resectioni  submissorum,  elucet,  articulorum 
capita  imperfecte  tantum  regenerari.  Certe  haec  de  propriis  capitulis  articula- 
ribus dicenda  sunt,  quum  trochanter  major  canis  plane  reproductus,  caput 
femoris  levi  tantum  eminentia  indigitatum  sit,  majore  tamen  caput  humeri. 
Apud  homines  contra  in  majoribus  articulis,  nominatim  in  articulo  humeri, 

saepius  cartilago  interarticularis  formari  videtur,  id  quod  Textor  observavit. 
Apud  foeminam,  articulationis  humeri  resectioni  submissam,  post  undeviginti 
annos  pneumonia  exstinctam,  ligamentum  firmum  ab  acromio  ad  processum 
coracoideum,  nempe  ad  meniscum  recens  formatum  perrexit,  qui  subter  hoc 
processu  et  super  cavitate  glenoidali  residet  exiguamque  sed  perspicuam  mo- 
bilitatem habet.  Alterum  ligamentum  firmissimum  a musc.  subclavio  ad  eun- 
dem meniscum  tendit , cui  etiam  pectoralis  minor  adjungitur.  Massa  ligamentosa 
lata,  quae  inferne  sub  margine  acetabuli  desinit,  meniscus  ille  etiam  processui 
coracoideo  affigitur.  Finis  humeri  serra  ablatus  exiguam  obtulit  eminentiam, 
aliis  autem  in  casibus  majores  processus  orti  erant.  Praeterea  Textor  arti- 
culum humeri  totali  resectioni  submissum  sex  post  sanationem  annos  exami- 
nandi occasionem  adeptus  est.  Disquisitio  elongationem  ulnae,  quadrantem 
pollicis  aequantem , super  qua  radius  legitime  movebatur,  et  trochleam  humeri 
perfecte  regeneratam  ostendit. 

Apparet  ex  his  observationibus  et  experimentis,  post  ossium  resectiones 
interdum  articulos  oriri,  specie  et  conformatione  diarthrosibus  similes;  verum 
utrum  singulae  etiam  partes  articulum  constituentes  eadem  structura  praeditae 
sint,  ac  in  diarthrosi  vera,  id  accuratius  adhuc  inquirendum  est;  ac  recte  qui- 
dem et  caute  Kuhnholtz  sub  finem  dissertationis  suae  monet,  quod  mem- 
branam synovialem,  ligamenta,  cartilagines  appellarit,  non  ita  haec  dicta  esse, 
ut  illas  partes  aeque  ac  in  prima  formatione  ortas,  omnibus  numeris  consum- 
matas esse  velit. 

IV.  Descriptio  aliquot  resectionum  a B,  Langenbeck  administratarum. 

Exstirpatio  scapulae  et  partis  acromialis  claviculae  propter  liarum  par- 
titam eoHimiimtionem  glande  tornientaria  inductam. 

Henricus  Hilmer,  32  annos  natus,  militans  in  centuria  secunda  legio- 
nis Hanoveranae  pedestris  quintae,  die  5 M.  Junii  a.  1848  laesionem  tulit. 
Sclopetum  sinistro  humero  gestantem  glans  tormentaria  ita  percussit,  ut  sclo- 
petum  ab  ea  tactum  in  tres  partes  diffringeretur;  humerus  sinister  toto  ictu 
feriebatur.  Scapula  cum  humero,  velut  in  fractura  colli  scapulae,  dependebat. 
In  regione  partis  acromialis  claviculae  cutis  dirupta  fuit,  cutis  in  sinistro  colli 
latere  usque  ad  humerum  sanguine  suffusa,  clavicula  in  confinio  partis  acromia- 
lis fracta,  superficies  fracturae  extremit.  sternalis  intense  retrorsum  et  sursum 

directa,  extremitas  acromialis  cum  fractura  omoplatae  retrorsum  et  extrorsum 
dislocata;  ubique  crepitatio  audiebatur  et  per  vulnus  cutaneum  fragmenta  omo- 
platae edebantur.  Humeri  articulus  integer  erat,  laesio  saltem  non  animadver- 
tebatur. Die  7 M.  Junii  Langenbeck  in  nosocomio  militari  Flensburgensi 
scapulam  exstirpavit.  Primum  nempe  incisura  inde  a vulnere  cutaneo  ducta 
acromion  cum  parte  disjuncta  acromiali  claviculae  nudavit  ossaque  dicta  cum 
aliis  fragmentis  scapulae  majoribus  extraxit,  fracturae  finem  valde  acuminatum 
colli  scapulae  serra  resecuit.  Musculus  cucullaris,  serratus  anticus,  subscapu- 
laris, supra-  et  infraspinatus,  teres  minor,  deltoides  a scapula,  maximam 
partem  radendo,  diducti  erant.  Arteriae  majores  discisae  sanguinem  haud  effu- 
derunt. Musculi  destructi  forfice  auferebantur,  vulnus  cutaneum  peramplum 
sutura  uniebantur,  margines  cutis  ruptae  excidebantur  pariterque  sutura  com- 
mittebantur. Operatio  laboriosa  parum  sanguinis  aegroto  ademit. 

Exstirpatam  omoplatam  exhibet  Tab.  I.  fig.  1. 

Die  8 M.  Junii  aeger  mediocriter  febricitavit,  dolores  leves  sensit,  vulnus 
bonam  speciem  praebuit,  deficientibus  omnibus  gangraenae  indiciis.  Die  9 M. 
ejusd.  aeger  magnam  virium  labem  accusavit,  pulsus  100  ictus  obtulit.  Vin- 
ctura nondum  mutata  hoc  die  renovabatur.  Cutis  per  totam  vulneris  peri- 
pheriam  sanguinis  infiltratione  et  sanguinis  decompositi  ex  vulnere  effluxu  co- 
lorem flavo  fuscum  obtinuit;  imperabatur  acidum  phosphoricum.  Die  12  Junii 
febris  exigua  fuit,  pulsuum  ictus  85,  lingua  humida,  vires  instaurari  coeperunt, 
aeger  plures  per  dies  continuos  cubile  reliquit.  Die  17  ejusd.  M.  larga  puris 
demersio  in  dorso  apparuit,  aperturam  adversam  fieri  jubens.  Vires  iterum 
subsederunt,  vulnere  saniem  edente  horrores  accesserunt,  humeri  articulus  nu- 
dus in  conspectum  prodiit.  Die  19  puris  demersio  usque  ad  cristam  ossis 
ilium  descenderat,  quare  apertura  adversa  ibi  facta  est.  Explorato  humero, 
comminutio  articuli  ejus  innotuit  et  caput  ossis  humeri  magno  ambitu  fractum. 
Propter  exortam  phlebitidem  articuli  humeri  resectio  omittebatur.  Proh  dolor 
aegrotus  die  Junii  28,  ergo  22  post  operationem  dies,  phlebitidi  succubuit. 

Resectio  capitis  ossis  liumeri. 

De  Zastrow,  succenturio,  viginti  annos  natus,  die  23  M.  Aprilis  glande 
vulnerabatur  sclopetaria,  quae  in  regione  tuberculi  majoris,  proxime  a pro- 
cessu coracoideo,  humerum  sinistrum  intraverat  et  per  ossis  caput  pone  musc. 
latissimum  dorsi  exierat.  Die  9 M.  Maji  Langenbeck  primum  vidit  vulne- 

ratum.  Corpus  ejus  admodum  tenerum  fuit,  speciem  praebens  hecticam,  febris 
ingens,  suppuratio  jam  profusa.  Per  vulneris  introitum  caput  humeri  totum 
comminutum  sentiebatur.  Moto  brachio,  multum  puris  liquidi  aere  commixti 
ex  articulo  profluxit.  Langenbeck  argenti  nitrici  solutionem  (gran.  1 ad 
unc.  1)  injici  curavit.  Die  12  Maj.  febris  et  suppuratio  increverant.  Vires 
admodum  consumtae,  species  externa  deterior  fuerunt.  Quibus  sub  conditioni- 
bus maxime  ambiguis  Langenbeck,  indicationi  vitali  satisfacturus,  humerum 
resecuit.  Per  introitum  vulneris  incisuram  proxime  in  latere  externo  sulci 
intertubercularis  perpendiculariter  deorsum,  ab  acromio  ad  collum  humeri, 
duos  pollices  longam,  duxit,  quo  facto  fibras  musc.  deltoidei  aliquot  linearum 
ambitu  ab  acromio  dissolvit,  tendinem  musc.  bicipitis  e sulco  enucleavit  et  ad 
latus  distineri  jussit,  musculos  suppuratione  maximam  partem  jam  separatos 
a tuberculis  plane  diduxit,  caput  extrorsum  protrusit,  et  serra  resecuit.  Operatio, 
intra  paucas  horae  minutas  absoluta,  facillima  erat,  aegroto  chloroformi  usu 
sopito.  Medici  praesentes,  inter  quos  DD.  Becken,  Spitta,  Schwarz,  non  aliter 
sese  sensisse  affirmarunt,  ac  si  operatio  subcutanea  esset  facta.  Sanguinis  vix 
uncia  effluxerat,  parvus  tantum  cubilis  locus  sanguine  tinctus  fuit.  Superior 
vulneris  pars  sutura  committebatur,  reliqua  linteo  carpto  * explebatur.  Aeger 
e narcosi  experrectus  digitos  et  manum  extremitatis  laesae  movit,  sensus  ubi- 
que integer  fuit,  flexio  antibrachii  dolorum  causa  modo  imperfecta.  Statim 
post  operationem  opii  dosis  exhibebatur.  Elapso  nyctbaemero,  febris  antea 
gravis  haud  mediocriter  decreverat,  aeger  sese  levatum  sensit.  Suppuratio 
optime  cessit,  vulnus  granulationes  concepit.  Mense  Julio  aegrotus,  finita  ci- 
catrisatione,  Kiloniam  adiit,  balneis  marinis  usurus,  dum  motus  methodici  ar- 
ticulationis humeri  administrabantur.  Mense  Januar.  a.  1849  ad  militiam  rediens 
brachio  laeso  sellam  commode  attollere  et  cylindrum  e nicotianae  foliis  ori 
inserere  potuit. 

Car  olus  Otto,  24  annos  natus,  militans  in  legione  praetoria  borussica, 
quae  Francisci  imperatoris  dicitur,  die  23  M.  April.  vulnus  tulit  sinistri  humeri 
cum  ossis  humeri  comminutione , ad  caput  articulare  usque  porrecta.  Glans, 
in  regione  processus  coracoidei  ingressa,  detegi  non  potuit;  minime  tamen 
exierat,  sed  subter  scapula  haesit.  Initio  vulneratus  perbene  valuit,  dolores 
acerbi  epithematibus  glacialibus  demulcebantur.  Paulatim  valetudo  universa 
deterior  evasit,  dolores  rursus  increverunt,  secretio  profusa  puris  saniosi  ac- 
cessit; articulus  reclusus  fuit.  Quae  quum  ita  essent,  Langenbeck  resectio- 

nem  ea,  quam  descripsimus,  ratione,  servato  m.  bicipitis  tendine,  administravit, 
caput  humeri  fractum  e fossa  glenoidali  excidit,  ita  ut  longitudo  partis  ablatae 
pollices  4 l/2  aequaret  In  margine  inferiore  fossae  glenoideae  scapulae  glans 
excisuram  semicircularem  effecerat,  in  quam  digitus  circiter  immitti  posset. 
Quum  scapulae  facies  articularis  aliam  laesionem  non  tulisset,  eam  adimi  haud 
necesse  fuit.  Exploratione  probabile  reddebatur,  glandem  strinxisse  scapulam 
assulasque  nonnullas  effecisse,  id  quod  ulteriore  decursu  confirmabatur,  etenim 
parvae  aliquot  assulae  et  vestitus  militaris  frustum  per  canalem  subter  sca- 
pulam ducentem  prodierunt.  Sanatio  egregium  habuit  successum.  Die  28  M. 
Augusti  vulnus  externum  perfecte  clausum  fuit,  excepto  canali  fistuloso  exiguo, 
quem  duos  circiter  pollices  subter  scapulam  persequi  licebat.  Aeger  egregie 
nutritus  jam  exeunte  M.  Julio  ambulavit.  Spatium  inter  faciem  articularem 
et  relictam  ossis  humeri  partem  massa  solida,  magis  magisque  indurescente, 
fibroidea  expletum  est,  ita  ut  humerus  cum  fossa  glenoidali,  quousque  ossis 
regeneratio  deficit,  velut  per  ligamentum  crassum  conjungatur.  Die  28  Mense 
Augusti  aeger  manus  sinistrae  digitis  nasum  prehendere  jam  potuit.  Non  fe- 
rulae hoc  in  casu,  sed  fasciae  tantum  munientes  impositae  sunt.  Sanato  vul- 
nere, motus  brachii  maximam  partem  passivi  instituebantur.  Brachium  resectum 
ne  pollicem  quidem  integrum  brevius  est  altero,  quare  pollices  3l/2  ossis  re- 
secti regenerati  sunt.  Hieme  a.  1849/50  virum  huncce  vidi,  qui  non  modo 
omnes  motus  brachio  laeso  administrare,  sed  etiam  sellam  commode  attollere 
potuit.  Nutritio  dictae  extremitatis  haud  deterior  fuit,  quam  alterius,  humerus 
tamen  formam  obrotundam  non  recuperaverat,  sed  eam  fere  figuram  retinuerat, 
quam  luxationes  ad  partem  inferiorum  relinquere  solent,  quia  caput  humeri 
deficiebat.  Finis  articularis  ossis  regenerati,  moto  brachio,  antrorsum  et  retror- 
sum a fossa  scapulae  glenoidali  paululum  labebatur,  eam  nimirum  ob  causam, 
quod  caput  longum  musc.  bicipitis,  normali  gaudens  indole,  multum  ad  capitis 
humeri  situm  in  sulco  intertuberculari  figendum  confert.  Atqui  musc.  bicipitis 
tendo  debitam  amisit  insertionem,  ergo  caput  humeri  leviter  potest  elabi,  quo 
quidem  extremitatis  motus  ne  minimum  quidem  impediuntur.  Aestate  a.  1850 
glans  circa  angulum  scapulae  inferiorem,  quo  descenderat,  excisa  est. 

Petrus  Hennsen,  annos  27  natus,  militans  in  centuria  quarta  cohortis 
venatoriae  danicae  secundae,  die  23  M.  Aprilis  glande  vulnerabatur  sclopetaria, 
quae,  proxime  infra  processum  coracoideum  caput  ossis  humeri  sinistri,  polli- 
cem circiter  sub  parte  claviculae  acromiali,  ingressa,  post  tertium  diem  a 

Langenbeck  circa  angulum  scapulae  inferiorem  excidebatur.  Collum  humeri 
citra  perfectam  capitis  sejunctionem  laesum  erat.  Motus  brachii  sinistri  in  hu- 
meri articulo  non  sine  summis  perficiebatur  doloribus,  ceterum  admodum 
mancus,  flexio  et  extensio  antibrachii  non  prohibitae  erant.  Specillum  per 
introitum  canalis  vulnerarii  usque  ad  collum  humeri,  proxime  infra  ligamenti 
capsularis  insertionem,  descendit,  ubi  os  nudatum  et  comminutum  sentiebatur. 
Primis  post  vulnerationem  octo  diebus  symptomata  pleuritica  et  pneumonica 
in  sinistro  thoracis  latere  apparuerunt.  Tussi  per  primum  biduum  parvae 
portiones  meri  sanguinis,  deinde  sputa  sanguine  tincta  edebantur.  Quae  sym- 
ptomata post  decimum  diem,  kali  nitrico  cum  tartaro  stibiato  adhibitis  et  em- 
plastro vesicatorio  ad  partem  thoracis  sinistram  superiorem  applicato,  eva- 
nuerunt. 

Anterior  canalis  vulnerarii  apertura  haud  nimium  reddidit  pus , cui  tamen 
aliquoties  assulae  ossis  humeri  admixtae  fuerunt;  major  copia  puris  parum 
spissi,  totum  aperturae  posterioris  ambitum  inflammantis  et  erodentis,  per  hanc 
prodiit,  inter  quae  valetudo  universa  et  vires  aegroti  intense  labefactabantur. 
Elapsis  duodecim  a vulneratione  diebus,  quovis  paene  vespere  febris  accessit, 
sudoribus  largis  excepta,  pulsus  parvus,  debilis,  concitatus,  lingua  albido 
muco  obtecta,  appetentia  exigua,  saepe  nulla,  sitis  adaucta  fuerunt.  Inter  haec 
pus  etiam  ex  apertura  anteriore  largius  profluxit,  tenue  autem  fuit  particulis- 
que osseis  minutis  saepe  mixtum,  quae  arenulae  instar  sentiebantur.  Brevi 
aegrotus  magnam  macilentiam,  pallorem,  virium  labem  obtulit.  Motus  brachii 
in  humeri  articulo  ab  aegroto  non  amplius  perfici  poterant.  Humero  fixo 
brachioque  prehenso,  motus  institui  potuerunt,  sed  dolorem  excitarunt.  Die 
15  M.  Maji,  ergo  die  post  vulnerationem  23,  resectio  partis  superioris  tertiae 
ossis  humeri,  infaustissima  aegroti  conditione,  a Langenbeck  administrabatur. 
Adhibito  chloroformo,  incisuram  circiter  tres  pollices  longam  ab  anteriore  acro- 
mii margine  deorsum  duxit  longumque  m.  bicipitis  caput  integrum  servavit, 
ita  ut  e sulco  suo  enucleatum  ad  latus  distineri  curaret.  Ex  arteria  circum- 
flexa humeri  sanguis  emicuit,  sed  arteria  subclavia  aliquamdiu  compressa, 
citra  ligaturae  applicationem  substitit.  Humerus  totum  per  circuitum  a muscu- 
lorum insertionibus  sejungebatur  et  circiter  in  fine  inferiore  partis  superioris 
tertiae,  supra  musc.  deltoidei  insertionem,  serra  rescindebatur.  Protinus  post 
operationem  aegrotus  sine  impedimento  antibrachium  flexit,  tendinem  integrum 
musc.  bicipitis  evidenter  per  vulnus  persequi  licuit.  Totum  vulnus  et  cavum 

glenoidale  linteo  concerpto  leviter  implebantur,  orarum  vulneris,  tres  circiter 
pollices  longarum,  angulus  superior  et  inferior  tribus  suturis  committeban- 
tur, ita  ut  media  tantum  pars  fissuram  pollice  paulo  longiorem  retineret.  Sple- 
nium linteum  humectatum  vulneri  imponebatur  et  fascia  flanellanea  a fossa 
axillari  dextra  super  humerum  et  circa  brachium  aliquoties  deducebatur,  non- 
nullis ejusdem  ductibus  pars  inferior  humeri  sinistri  affigebatur  thoraci  et  anti- 
brachium  flexum  sustentabatur.  Peracta  operatione,  tincturae  thebaicae  gutt.  10, 
insequente  nocte  morphii  gran.  l/i  praebebantur,  quia  dolores  somnum  arce- 
bant. Primo  post  operationem  die  prima  vinctura  non  mutabatur,  quoniam 
aeger,  exceptis  doloribus  levibus,  bene  valebat.  Altero  die  vinctura,  vulnere 
iterum  linamento  leviter  impleto,  renovabatur,  brachium  fasciis  thoraci  ad- 
jungebatur propriisque  pulvinaribus  fulciebatur.  Quarto  jam  die  vulneris  sup- 
puratio exstitit,  quae  largior  atque  largior  semper  bonam  indolem  obtulit. 
Septimo  post  operationem  die  tres  suturas  in  angulo  vulneris  inferiore  auferri 
necesse  erat,  quoniam  nimium  puris  pone  eas  colligebatur.  Proinde  externa 
apertura  paene  ad  locum  porrigebatur,  ubi  os  resectum  fuit;  pus  igitur  expe- 
dite profluere  potuit.  Anguli  superioris  orae  die  post  operationem  8 — 10  plane 
coaluerant.  Inde  quotidie  in  totum  vulnus  solutio  lapidis  infernalis  injiciebatur 
et  linteum  carptum  eadem  humectatum  leviter  immittebatur.  Interiori  brachii 
lateri  usque  in  fossam  axillarem  ferula  chartacea  affigebatur  totaque  extremitas 
in  ferula  e filis  ferreis  confecta,  in  cubiti  articulo  flexuram  rectangulam,  postice 
sinuositatem , quae  scapulam  amplectebatur,  habente  collocabatur.  Valetudo 
universa  post  operationem  mira  celeritate  reficiebatur;  reactio  operationem  se- 
cuta inde  ab  initio  exigua  erat.  Primo  ab  operatione  die  pulsus  circiter  ictus 
70  exhibuit,  sitis  non  aucta  fuit,  aeger  nullum  accusavit  aestum  et  valetudinem 
jam  tunc  laetiorem  esse  nuntiavit,  quam  ante  operationem.  Die  2 et  3 pulsus 
paene  normae  respondit,  ictus  exhibens  60 — 70,  febris  vespertina  non  rediit, 
appetentia  crevit,  color  pallidus  post  diem  8 evanuit.  Die  post  operationem 
10  aeger,  antea  tam  debilis  et  labefactus,  ut  duobus  suffultus  viris  ad  opera- 
tionem deducendus  esset,  aliquot  per  horas,  brachio  in  ferula  e filis  ferreis 
collocato,  lectulum  reliquit  et  a die  inde  12  maximam  partem  in  horto  ambu- 
lavit. Functione  extremitatis  plane  restituta,  Hafniam  rediit. 

Resectio  articuli  cubitalis. 

Centurioni  de  Schwarzkopf  die  23  a.  1848  glans  sclopetaria  latus 
externum  finis  inferioris  humeri  dextri  percusserat;  humerus  fractus,  condylus 
externus  probe  mobilis,  antibrachium  intense  pronatum  fuit.  Glans  non  exierat, 
introitus  proxime  supra  olecranon,  inter  hoc  et  condylum  externum,  conspi- 
ciebatur; haud  dubie  glans  in  latere  articuli  flexario,  in  fossa  sigmoidea,  sede- 
bat. Dolores  acerbi  sensibilitatem  admodum  exaltaverant,  nullus  ferebatur 
motus.  Suppuratio  profusa  circa  totum  articulum  et  in  hunc  ipsum,  usque  ad 
condyli  externi  peripheriam,  extendebatur;  specillum  ad  os  fractum  descendebat. 

Die  17  M.  Maji  Langenbeck  incisuram  usque  ad  condylum  externum 
duxit,  hunc  a musculis  et  periosteo  diduxit  atque  resecuit.  Glans  loco  fracto, 
fossae  sigmoideae,  insidens  plane  compressa  fuit.  Articulus  reclusus  apparuit, 
facies  articularis  adhuc  laevis  et  incolumis.  Olecrani  etiam  vulneratione  per- 
cussi partem  resecari  necesse  fuit.  Vulnus,  excepto  angulo  inferiore,  suturis 
uniebatur  et  vinctura  ex  linteo  concerpto  imponebatur,  laesa  extremitas  in  ferula 
e filis  ferreis  confecta  immobilis  locabatur.  Die  18  M.  Maji  aeger  graviter 
febricitavit  maximeque  sensibilis  fuit,  vulnus  bonam  indolem  habuit.  Jam  die 
24  ejusd.  m.  totum  vulnus  granulationibus  impletum,  motus  articuli  parum 
dolorifici  fuerunt,  aeger  paucos  intra  dies  non  mediocriter  refectus.  Vinctura 
e linteo  concerpto  seposita,  vulnus  emplastris  adhaesivis  committebatur.  Die 
Maj.  25  orae  fere  per  totam  vulneris  amplitudinem  ponticulis  granulatis  coierant, 
quare  noster  M.  Junio  Sedinum  se  contulit,  functione  membri  eatenus  instau- 
rata, ut  militiam  iterum  factitare  posset. 

Westergaard,  centurio,  annos  56  natus,  habitu  corporis  infirmo,  ca- 
tarrho  pulmonum  chronico  et  asthmaticis  affectionibus  pressus,  die  23  M.  Aprilis 
a.  1848  vulnus  sclopetarium  articuli  cubitalis  sinistri  tulit.  Externum  articuli 
latus  reclusum,  condylus  externus  fractus  fuit.  Die  10  M.  Maji  phlegmone 
late  diffusa  brachii  usque  ad  humeri  articulationem  intraverat,  ita  ut  de  ex- 
articulatione humeri  ambigeretur.  Febris  adfuit  vehemens,  virium  conditio 
maxime  anceps.  Die  13  M.  Maji  Langenbeck  totum  articulum  cubitalem 
resecuit.  Operatio  propter  ingentem  tumescentiam  admodum  laboriosa  fuit. 
Aegrotus  e narcosi,  quam  chloroformum  induxerat,  experrectus,  sensum  tactus 
circa  nervum  ulnarem  normae  consentaneum , manuum  et  digitorum  motus  ex- 
peditos commonstravit.  Vulnus  exeunte  M.  Augusto  perfecte  sanatum,  mobi- 
litas integra  fuit.  Centurio  recuperata  sanitate  Hafniam  rediit. 

Resectio  articuli  inter  primam  phalangem  digiti  indicis 
et  os  metacarpi. 

Koehler,  annos  36  natus,  machinarum  faber  in  officina  Borsigii  Bero- 
linensi,  die  27  M.  Novembr.  a.  1849  capite  trochleari  scamni  rotatorii  eum 
in  modum  laedebatur,  ut  articulus  inter  os  metacarpi  et  primam  indicis  sinistri 
phalangem  percuteretur  simulque  comminueretur,  tendinibus  tamen  integris,  quare 
Langenbeck  digitum  non  amputavit,  sed  laesum  articulum  resecuit,  quan- 
quam  hic,  in  facie  dorsali  et  volari  trajectus,  duobus  tantum  lobis  lateralibus 
includebatur.  Langenbeck  oras  contusas  vulneris  poli.  1%  longi  in  facie 
dorsali  plane  rescidit,  periosteo  per  amplitudinem  comminutionis  diducto,  pol- 
licem 1 phalangis  primae  et  poli.  % ossis  metacarpi  resecuit,  ossa  e vulnere 
serrula  sua  auferens.  Vulnus  deinde  dorsale  et  adversum  volare  acubus  Ca- 
rolinensibus  univit  manumque  cum  digito  in  ferula  chartacea  immobilem  col- 
locavit. Attamen  Langenbeck  probe  attendendum  esse  dixit,  huncce  casum 
haud  laetam  polliceri  prognosin,  quoniam  totus  carpus  vehementem  tulerit 
contusionem,  itaque  panaritium  tendinosum  traumaticum  metuendum  sit.  Die 
demum  7 M.  Decembr.  aeger,  qui  ad  nosodochium  sese  conferre  recusaverat, 
rursus  accessit,  qua  negligentia  plurimum  detrimenti  ortum  erat.  Totum  anti- 
brachium,  usque  ad  articulum  cubitalem  et  quod  excurrit,  intense  fuit  tumi- 
dum, rubefactum,  admodum  sensibile.  In  latere  antibrachii  radiali  abscessus 
magnus  emerserat,  quo  inciso  multum  puris  proruebat  et  tela  cellulosa  sub- 
cutanea latum  per  circuitum  pure  destructa  inveniebatur.  Secundum  Langen- 
beckii  principium,  quod  multis  casibus  egregie  comprobatum  est,  plures  inci- 
siones minores  uni  majori  praeferebantur  et  administrabantur , ne,  abscessus 
cavitate  magnum  per  ambitum  nudata,  suppuratio  colliquativa  induceretur. 
Interne  emeticum,  externe  calida  cataplasmata  brachii  adhibebantur  et  pus, 
quamprimum  fluctuatio  alicubi  apparuit,  parva  incisura  evacuabatur.  Sub  his 
vulnus  articuli  digiti  resecti  non  prima  intentione,  sed  granulationibus  consa- 
nuit. Totus  sanationis  processus  jam  die  15  M.  Februar.  plane  absolutus  et 
ineunte  Martio  articulus  resectus  motibus  methodicis  adeo  mobilis  redditus  erat, 
ut  aeger  digito  indice  et  pollice  omnia  firmiter  tenere,  aut  indicem  volae  ma- 
nus apprimere,  nec  non  ad  opificium  suum  revertere  posset,  quod  quidem 
non  modo  utriusque  manus  usum,  sed  etiam  dexteritatem  reposcit,  quoniam 
circa  rotam  vibrantem  homo  operam  facit.  M.  Februario  a.  1851  eum  vidi, 
quum,  manu  sinistra  machinae  apposite  injecta,  ad  quod  opus  digitum  laesum 

absolute  necessarium  esse  dicit,  trabeculas  ferreas  graves  admodum  facile  re- 
geret. Digitus  quidem  poli.  % brevior  est,  quam  dextrae  manus,  quia  os 
tantum  pollicis  longitudine  regeneratum  est,  sed  mobilitas  completa  articuli 
resecti  rediit,  ut  vir  pressionem  validam  exercere  queat;  sensus  normae  omnino 
respondet. 


Resectio  articuli  inter  phalangem  primani  et  secundam  digiti  medii 
manus  dextrae. 

Augustus  Kuhn,  annos  13  natus,  Kiloniae  die  23  M.  Augusti  a.  1849 
cotis  mole  talem  digiti  medii  dextri  contusionem  passus  est,  ut  cutis  rumperetur 
et  articulatio  primae  atque  secundae  phalangis  nudaretur.  Latus  articuli  radiale 
recludebatur.  Vinctura  per  suturas  administrabatur  totaque  manus  serico  cerato 
involvebatur.  Die  demum  14  post  applicatam  vincturam  aeger  rursus  accessit, 
vulnere  per  tempus  interjectum  plane  neglecto.  Suturae  percisae  fuerunt,  vulnus 
suppuravit,  specillo  immisso  facierum  articularium  aspredo  sentiri  potuit.  Lan- 
genbeck  forcipe  Listoniana  superficiem  articularem  primae  et  secundae  phalangis, 
integris  tendinibus,  resecuit,  quo  facto  vulneri  suturis  munito  vinctura  gluti- 
nosa superimponebatur.  Jam  20  die  M.  Septembr.  vulnus,  excepta  planitie 
granulante  angusta,  coaluerat  et  digitus  resectionis  loco  mobilitatem  exhibuit. 
Omissa  omni  vinctura,  manus  serico  cerato  involvebatur,  ut  aeger  digiti  motum 
administrare  posset.  Digitus  resectus  paucas  tantum  lineas  brevior  fuit  solito. 
Die  3 M.  Octobris  aeger  ex  arbitrio  flexionem  et  extensionem,  quanquam  im- 
perfectas, exercere  potuit.  Vulnus  ad  diem  16  M.  ejusd.  perfectam  cicatricem 
induxerat,  mobilitas  articuli  resecti  in  dies  creverat,  flexio  ejus  propemodum 
completa  institui  potuit.  Die  5 M.  Novembris  resectus  articulus  haud  minus, 
quam  alius  quisque,  mobilis  fuit,  quare  puer  sanatus  digito  ad  solita  negotia 
promte  utitur. 

Resectio  articuli  inter  II  et  III  phalangem  digiti  indicis  dextri. 

Busse,  Berolinensis,  annos  42  natus,  die  14  M.  Octobris  a.  1849  pana- 
ritio  periosteali  digiti  indicis  dextri  tentabatur,  quod  prae  ceteris  tertiam  pha- 
langem graviter  affecit.  Malo  usque  ad  diem  27  M.  Januarii  a.  1850  neglecto, 
aeger  clinicum  adiit,  cui  Prof.  Langenbeck  praeest.  Praeter  panaritium  luxatio, 
suppuratione  inter  tertiam  et  secundam  phalangem  inducta,  totaque  tertia  pha- 
lanx necrotica,  inveniebantur.  Prognosis  laeta  non  affulsit,  quoniam  phalangis 

etiam  secundae  anterior  pars  necrosi  obnoxia  fuit.  Langenbeck  ipsis  Ca- 
lendis Februarii  incisuram  in  latere  radiali  articuli  suppurantis,  inter  tendines 
extensorios  et  vasa  digitalia,  per  aperturam  externam  sponte  subortam  ita 
duxit,  ut  incisione  secunda  minore  et  ovata  margines  ostii  fistulosi  jam  for- 
mati exciderentur;  quo  facto,  tertiam  phalangem  necroticam  exstirpavit  serrula- 
que sua  dimidiam  phalangis  secundae  partem,  quousque  periosteum  erat  di- 
ductum, in  vulnere  resecuit.  Vulnus  deinde  externum  suturis  univit  digitumque 
ferula  chartacea  immobilem  fixit.  Medio  M.  Martio  externum  vulnus  cicatrice 
obductum  erat,  quamobrem  pericula,  tertiam  phalangem  movendi,  institueban- 
tur, quae  modo  per  poli.  % longitudinem  regenerata  fuit;  secunda  phalanx 
massa  solida  perfecte  erat  instaurata.  Quum  aeger  ab  eo  inde  tempore  ad 
clinicum  non  rediisset,  M.  Februario  a.  1851  ad  eum  me  contuli.  Digitus 
resectus  pollic.  % brevior,  quam  alterius  manus,  nihil  ostendit  deformitatis, 
sed  formam  satis  venustam,  quanquam  tertia  phalanx,  cui  unguis  recta  posi- 
tione insidet,  modo  pollicis  dimidii  longitudinem  habet.  Vir  curatus  quodque 
corpus  firmiter  prehendere  potest.  Tendinem  flexoris  profundi  regeneratae  pha- 
langis parti  adhaerere  necesse  est,  etenim  sponte  sua,  quanquam  mediocriter 
tantum,  movetur,  quoniam  aeger  debitos  motus  administrare  neglexit.  Secunda 
etiam  phalanx  ad  primam  angulo  recto  tantum  flecti  potest,  quia  haud  dubie 
vigente  panaritio  flexorum  tendinis  cum  vagina  sua  per  exsudatum  conglutinati 
sunt,  id  quod  impedit,  quominus  motus  rectum  angulum  excedant.  Ex  parte 
etiam  exigua  mobilitas  tertiae  phalangis  huic  causae,  non  operationi,  impu- 
tanda videtur.  Ceterum  digitus  forma  venusta  et  insidente  ungui  trunco  ampu- 
tatorio  longe  praeferendus  est  et  curatus,  qui  nunc  in  officina  Dannenbergii 
operam  facit,  haud  parum  laetatur,  quod  trunci  loco  digitum  habet  omnino 
utilem. 


TABULARUM  EXPLICATIO. 


Ossa  resecta  in  Museo  pathologico  B.  Langenbeckii  asservantur.  Icones  spatii  gratia  na- 
turalibus minores  delineatae  sunt.  Quum  delineator  in  hac  etiam  re  certas  proportiones  non 
secutus  sit,  cuique  figurae  mensuram  resecti  ossis  addidi.  Instrumenta  tantum,  quae  B.  Lan- 
genbeck  ad  faciendas  resectiones  proposuit,  dimidiam  naturalis  magnitudinis  partem  exacte 
adaequant. 

TAB.  I. 

Fig.  1.  Scapula  tota  exstirpata  cum  resectione  partis  acromialis  claviculae  Francisci  Hilmer, 
e legione  quinta  pedestri  Hanoverana.  Laesio  glande  tormentaria  inducta.  Resect. 
die  7 m.  Junii  a.  1848  Flensburgi. 

Fig.  2.  Caput  ossis  humeri  resectum  Joannis  Geitz,  e centuria  sexta  legionis  pedestris  sextae 
Hanoveranae,  cujus  caput  ossis  humeri  sinistri  die  5 m.  Junii  1848  vulnere  sclope- 
tario  laedebatur.  Fractura  comminuta  capitis  humeri,  tendo  m.  bicipitis  fragmento 

osseo  diductus.  Resect.  capitis  ossis  humeri  die  7 M.  Junii  a.  1848.  Sanatio 
absoluta  M.  Septembri  anni  ejusd. 

Fig.  3.  Os  resectum  Joannis  Geitz  cum  glande  ossi  insidente  et  fragmento  osseo,  quod 
tendinem  m.  bicipitis  diripuit.  Ossis  resecti  longitudo  poli.  23/4  aequat. 

Fig.  4.  Caput  humeri  resectum  Caroli  Otto,  e legione  praetoria  borussica,  quae  Francisci 
imperatoris  dicitur,  vulnerati  die  23  M.  Aprilis  a.  1848.  Resect.  die  10  M.  Maji; 
sanatio  die  10  M.  Augusti  ejud.  anni.  Os  resectum  poli.  41/,  longum  est. 

Fig.  5.  Caput  resectum  ossis  humeri  succenturionis  de  Zastrow,  e legione  borussica  pedestri 
prima  et  tricesima.  Glans  sclopetaria  die  23  M.  Aprilis  a.  1848  per  caput  ossis 
humeri  sinistri  trajecta.  Comminutio  totalis  capitis  humeri.  Glans  superficiem  ante- 
riorem, juxta  tuberculum  minus,  ingressa.  Resect.  capitis  humeri  die  12  M.  Maji 
a.  1848.  Sanat,  absoluta  M.  Julio  ejusd.  anni.  Sanatus  M.  Januario  a.  1849  sti- 
pendia meriturus  ad  militiam  rediit.  Longitudo  ossis  resecti  poli.  2 l/a. 

TAB.  II. 

Fig.  1.  Caput  humeri  resectum  militis  Scharfberg,  e cohorte  pedestri  legionis  borussicae 
tricesimae  primae,  vulnerati  die  23  M.  Aprilis.  Resect.  die  18  M.  Maji;  sanat,  die  8. 
M.  Augusti  cum  perfecta  functionum  extremitatis  restitutione.  Os  resectum  poli. 
5 longum. 


Fig.  2. 


Fig.  3. 


Fig.  4. 


Fig.  5. 
Fig.  6. 
Fig.  7. 
Fig.  8. 
Fig.  9. 


Fig.  10. 
Fig.  11. 
Fig.  12. 

Fig.  13. 
Fig.  14. 


Caput  humeri  resectum  Petri  Hennsen,  e centuria  quarta  cohortis  venatoriae  danicae 
secundae,  vulnerati  die  23  M.  Aprilis  a.  1848.  Resect.  die  15  M.  Maji;  sanat, 
die  10  M.  Julii  a.  1848.  Longitudo  ossis  resecti  poli.  4. 

Totus  articulus  cubitalis  resectus  centurionis  Westergaard,  vulnerati  die  23  M.  Aprilis 
a.  1848.  Resect.  die  13  M.  Maji,  sanat,  absoluta  M.  Augusto  a.  1848. 

a)  resectum  capitulum  radii, 

b)  resectum  olecranon, 

c)  trochlea  humeri  cum  olecrani  fragmento. 

Totus  articulus  cubiti  resectus  Alberti  Koehler,  e prima  centuria  cohortis  venatoriae 
saxonicae  secundae.  Glans  per  olecranon  sinistrum  trajecta;  fractura  ulnae  com- 
minuta; vulnerat,  die  13  M.  Aprilis  1849.  Resect.  die  15  M.  Aprilis.  Aeger  post 
octo  dies  ambulavit,  sed  elapsis  tribus  hebdomadibus  phlebitide  interiit 

a)  capitulum  radii  resectum, 

b)  condylus  externus  humeri, 

c ) fragmentum  condyli  interni  humeri, 

d)  ulna  cum  olecrano. 

Forceps  ossium,  qua  os  resecandum  prehenditur  et  e vulnere  protrahitur. 

Forceps  ossium,  eidem  inserviens  scopo,  ubi  ossa  sunt  majora. 

Scalpellum,  quo  musculi  et  ligamenta  ab  osse  resecando  diducuntur. 

Scalpellum,  quo  prima  incisura  usque  ad  articulum  ducitur. 

Scalpellum  ad  musculos  et  tendines  e sulcis  osseis  enucleandos,  quia  scalpellum  sub 
fig.  7 memoratum,  capitulo  instructum,  impedimento  foret.  Praecipue  in  resectione 
articuli  cubitalis,  ad  nervum  ulnarem  e sulco  enucleandum,  magnam  praestat  utili- 
tatem. 

Serrula  (Stichsage),  ad  os  in  vulnere  resecandum;  paulo  fortior  est,  quam  altera 
Serrula,  qua  per  ostia  fistulosa  minima  ad  os  pervenimus. 

Hamuli  ossium,  ut  e parvis  vulneribus  ossa  resecanda  minora  protrahantur,  si 
forcipi  ossium  aditus  non  patet,  vel  ut  os  majus  ad  latus  distrahatur. 

Rasorium,  ut  periosteum  ab  osse  exacte  diducatur. 

Hamuli  vulnerarii,  ut  tendo  m.  bicipitis  ad  latus  distineatur. 

VITA 


Iratus  sum  Theodorus  Carolus  Adolphus  Petruschky  Medziboriae,  die  9.  M.  Aprilis 
A.  1826  patre  Guilelmo,  medico  - chirurgo  regio  forensi,  matre  Caro  lota,  egenteWolff,  quihus 
parentibus  vivis  et  integris  gaudeo.  Septem  annos  natus  primisque  literis  Medziboriae  imbutus,  Lissam 
Polonorum  profectus  sum,  ut  mature  peregrinis  adsuescerem,  ubi  scholam  urbanam,  adhuc  Rectore 
Fincke  florentem,  frequentavi.  Annum  vitae  decimum  agens  gymnasium  Olsiense  adii,  cui  tunc 
director  Koerner,  nunc  direct.  Lange,  viri  magna  eruditione  conspicui,  praefuit  et  praeest. 
Mense  Aprili  a.  1846  maturitatis  testimonio  munitus  inter  cives  academiae  regiae  medico  - chirurgicae 
mihtaris  borussicae  receptus  per  quadriennium  hisce  interfui  scholis: 

Cei.  Werder  de  logice  et  psychologia;  Cei.  Preufs  de  historia;  Beat.  Hecker  de  encyclo- 
paedia  medica,  de  pathologia  generali,  de  Celsi  libris,  de  medicinae  historia;  Beat.  Link  de  botanice, 
historia  naturali  generali,  de  cryptogamis;  111.  Lichtenstein  de  zoologia;  HI.  Do  ve  de  physice; 
111.  Mitscherlich  sen.  de  chemia  organica  et  anorganica,  de  pharmacia;  DI.  Weifs  de  mineralogia; 
111.  Schlemm  de  osteologia,  syndesmologia , splanchnologia,  nec  non  de  anatomia  organorum  sen- 
suum; IU.  J.  Mueller  de  anatomia  universa  et  organorum  sensuum,  de  physiologia,  anatomia  com- 
parata et  pathologica;  artem  cadavera  rite  secandi  111.  J.  Mueller  et  111.  Schlemm  me  docuerunt. 
Praeterea  disserentes  audivi : Beat.  E c k de  therapia  generali,  de  semiotice,  de  physiologia,  de  morbis 
contagiosis,  simulatis  et  dissimulatis;  111.  Mitscherlich  jun.  de  materia  medica;  Beat.  Horn  de 
morbis  psychicis  et  de  therapia  speciali ; 111.  Schoenlein  et  111.  Romberg  de  pathologia  et  the- 
rapia speciali;  111.  Juengken  de  chirurgia  et  de  vulneribus;  111.  C asper  de  arte  formulas  medicas 
rite  concinnandi,  de  medicina  forensi;  Cei.  Schmidt  de  arte  obstetricia;  Cei.  Troschel  de  arte 
fascias  rite  imponendi,  de  ossibus  fractis  et  luxatis;  Dl.  Langenbeck  de  chirurgia  generali  et  spe- 
ciali, de  morbis  ossium,  de  morbis  articulorum;  Cei.  Boehm  de  aciurgia,  de  morbis  oculorum  et  de 
operationibus  ophthalmiatricis. 

Exercitationibus  clinicis  medicis,  chirurgicis,  obstetriciis,  ophthalmiatricis  interfui  Virorum  Illu- 
strissimorum et  celeberrimorum  Schoenlein,  Romberg,  Wolff,  Langenbeck,  Juengken, 
Angelstein,  Schmidt.  Praeterea  duces  mihi  fuere  Cei.  Boehm  et  111.  Langenbeck  in  opera- 
tionibus in  cadavere  faciendis,  nec  non  ophthalmiatricis;  111.  C as  per  in  exercitationibus  medico -fo- 
rensibus et  explorationibus  in  vivis  et  mortuis  instituendis.  Quibus  omnibus  viris  optime  de  me 
meritis  quas  possum  maximas  gratias  ago  semperque  habebo. 

Post  diem  18.  m.  Martii  a.  1848  primum  chirurgico  - practicam  operam  dicavi  vulneratis  in 
palatio  regio,  uhi  ducibus  medicis  praetoriis  Dr.  Ullrich  et  Dr.  Mueller  per  tres  hebdomades 
hanc  functionem  exercui.  Mense  Decembri  111.  Langenbeck  ammanuensem  me  elegit,  quam  pro- 
vinciam per  annum  et  trimestre  obii,  tum  vero  medici  inferioris  munus  in  caritatis  nosocomio  obtinui. 
Tempus,  quo  nullo  non  die  magni  ilhus  chirurgi  consuetudine  fruebar,  saepe  inter  operationes  gra- 
vissimas, quas  summa  et  admirabili  dexteritate,  administravit  eoque  modo  ad  summum  chirur- 
giae operativae  amorem  me  incendit,  ei  adstiti,  maximis  vitae  amoenitatibus  accenseo.  Quantum 
praeceptori  generosissimo  Langenbeck  debeam,  verbis  enuntiare  nequeo,  omni  autem  virium  con- 
tentione eo  enitar,  ut  tanto  praeceptore  dignus  evadam. 

Mense  Septembri  a.  1849  primam  operationem  graviorem  in  vivo  homine  institui:  proavae 
meae  dilectissimae  72  annos  natae,  quum  a nepote  sese  curari  diserte  concupisceret,  cataractam 
amovi.  Mater  proavae  caput  sustinuit  et  palpebram  superiorem  fixit,  pater  ad  latus  meum  consistens 
oculos  continuo  ad  acum  cataractariam  manu  mea  ductam  direxit.  Eventus  prosper  fuit  et  proava 
adhuc  vivit. 

Tempore  paschali  a.  1850  medici  inferioris  munus  in  caritatis  nosocomio  Berolinensi  suscepi, 
quo  adhuc  fungor. 

Jam  vero  tentaminibus  et  philosophico  et  medico,  nec  non  examine  rigoroso  coram  Gratioso 
Medicorum  Ordine  rite  superatis,  spero  fore,  ut  dissertatione  thesibusque  defensis  summi  in  medi- 
cina et  chirurgia  honores  in  me  conferantur. 


THESES. 


1.  In  rerum  natura  omnia  nihil  sunt,  nisi  variationes  ejusdem  thematis,  at- 
tractionis et  repulsionis,  amoris  et  odii. 

2.  Amputationis  una  tantum  indicatio  exstat,  nimirum  si  malum  ipsum  jam 
amputavit. 

3.  Myotomia  non  est  antispasmodicum. 

4.  Quemadmodum  mentis  morbi  generatim  basi  nituntur  materiali,  ita  etiam 
crimina  committendi  impulsus,  et  sicut  medico  nequaquam,  aegrotum  insa- 
nabilem interficere,  ita  civitati,  maleficum  immedicabilem  capitis  damnare, 
per  naturam  haud  licet. 

5.  Morborum  symptomata  sunt  litterae,  e quibus  et  sana  et  vesana  compo- 
nere licet. 

6.  Nisi  utile  est,  quod  agimus,  vana  est  gloria  nostra. 

